Funtzio berri bat beteko du Donibane Garaziko antzinako igerilekuak | Euskal Herria | KAZETA\nFuntzio berri bat beteko du Donibane Garaziko antzinako igerilekuak\nDonibane Garaziko Herriko Etxeak igerilekua zegoen gunean proiektu berri bat plantan eman nahi du. Gunean zer egin daitekeen eskatu die herritarrei galdeketa baten bidez.\nIgerileku ohiaren gunean proiektu berri bat burutuko lukete urte bukaera baino lehen. © Isabelle MIQUELESTORENA\nBadira hiru urte jada Donibane Garaziko igerileku berriaren gunea estreinatu zutela. Geroztik, igerileku ohiaren gunea hutsik dago, baina ez luzerako. Laurent Inchauspek gidatzen duen Herriko Etxeak ez du erabaki zer eginen duen gunean. Hausnarketa prozesua abiatu ondotik, galdeketa bat luzatu diete herritarrei beren iritzia jasotzeko.\n«Adin guztietako jendea bilduko duen gune bat eraiki nahi dugu, horren falta sumatzen dugu herrian. Garrantzitsua iruditu zaigu herritarren iritzia biltzea, ez lukeelako zentzurik ukanen haien beharrekin bat egiten ez duen proiektu bat instalatzea», azaldu du Isabelle Jean, komunikazioaz arduratzen den hautetsiak.\nOrain arte landutako ideien artean, bat gailentzen da. Hain zuzen, igerileku ohiaren gunea espazio ludiko bat bilakatuko litzateke, elkarbizitzaren aldekoa eta gune berdeekin. Galdeketan beste hainbat ideia mahai gainean jarri dira, hala nola, skate-park bat, eskalada gune bat eta baita mahai jokoen espazio bat ere.\n«Aurrekontuaren arabera egin daitekeena aztertu behar dugu, baina proiektua urtea bukatu baino lehen burutu nahiko genuke. Kokagunea interesgarria da, lizeoa eta kolegiotik hurbil delako. Giro lasaia izango den toki bat eta gazteei zuzendurikoa izan beharko da», aitzinatu du hautetsiak.


Fundación Estadio - PRIBATUTASUN POLITIKA\nESTADIO VITAL FUNDAZIOAn, arduratuta gaude tratatzen ditugun eta webgune honetan (edo haren azpidomeinuetan) online nahiz offline ematen dizkiguzun datu pertsonalen pribatutasunaz eta erabilera egokiaz.\n1.\tZure adostasuna\nMesedez, arretaz irakur ezazu politika hau, eta egiazta ezazu ulertzen eta onartzen duzula, zure datu pertsonalak guri eman baino lehen. Politika honekin ados ez bazaude, ez erabili webgune hau edo haren zerbitzuak, eta ez eman guri zure datuak. Webgune honetara sartzen bazara, haren zerbitzuetako edozein erabiltzen baduzu edo zure datuak online edo offline ematen badizkiguzu, ulertuko dugu baieztapena egin duzula. Baieztapen horren bitartez, adostasuna ematen diguzu (adostasun hori behar denean) zure datuak aurrerago adierazita dauden helburuetarako tratatzeko. Hala ere, adostasun hori edonoiz ezeztatu ahalko duzu, politika honetan adierazitako eran.\n2.\tNor da zure datuak tratatzearen arduraduna?\nHelbidea: Cervantes ibilbidea, 20, 01007 Gasteiz (Araba)\nHelbide elektronikoa: estadio@fundacionestadio.com\nInteresatuarengandik beragandik lortuta: Gure jardueretan dagoeneko parte hartu baduzu, zeuk eman dizkiguzu, dela offline, dela online, gure zerbitzuak eskatzean, zurekin kontratu harremana eduki ahal izateko.\nDatuak webgune honen bidez edo haren azpidomeinuetako edozeinen bitartez eman baldin badizkiguzu, informazioa biltzen dugu, adibidez: orrira sartzen zarenean, datu pertsonalekin edozein inprimaki betetzen duzunean, gure jardueretarako edo ekitaldietarako izena ematen duzunean, edo gurekin zuzenean posta elektronikoz komunikatzen zarenean.\nZure datu pertsonalak ematen dizkiguzunean, bermatzen duzu informazio hori emateko gaituta zaudela, eta informazioa benetakoa, egiazkoa, zehatza eta eguneratua dela, ez dela isilpekoa, eta ez duela kontratuzko mugapenik edo hirugarrenen eskubiderik urratzen; eta konpromisoa hartzen duzu, ez duzula beste erabiltzaile batzuen lekua hartuko webguneko zerbitzuetako eta edukietako haien erregistro datuak erabiliz.\nZure ardura da zure datuak zehatz eta eguneratuta mantentzea; hala egiten ez baduzu, ESTADIO VITAL FUNDAZIOAk ez du inolako erantzukizunik izango.\nHirugarren baten bitartez lortuta: Interesatuaren datuak interesatuak berak ez, baizik hirugarren batek eman dizkigunean, tratatzen ditugun datuen kategoriak hauek izan daitezke: identifikazio datuak, ezaugarri pertsonalak eta ekonomikoak, osasun datuak, eta aztarnaren datuak.\nDatuak interesatuak berak ez, baizik hirugarren batek ematen badizkigu, hirugarren horrek berariaz bermatzen du interesatuak baimena eman duela datuak emateko. Betiere, gu salbuetsita geratzen gara interesatuak edozein erreklamazio eginez gero, erantzukizun bakarra eta osoa interesatuaren izenean edo haren interesean datuak komunikatu dizkigunarena baita.\nBeste pertsona batzuen datuei dagokienez, haien pribatutasuna errespetatu behar duzu. Kontu berezia izan behar duzu haien datu pertsonalak komunikatu edo publikatzean. Titularrak baino ezin du bere datu pertsonalak tratatzea baimendu. Hirugarrenen datuak ematen baldin badizkiguzu, zure erantzukizuna da aldez aurretik hirugarren horien adostasun berariazkoa izatea, datu horiek erabili eta guri komunikatzeko; eta zure erantzukizuna da hirugarren horiei jakinaraztea beren datuak gure tratamenduetan sartu direla. Hirugarrenen datuak haien adostasunik gabe argitaratzeak urratu egin ditzake, datuak babesteari buruzko arauak ez ezik, hirugarren horien ohorerako eskubideari, intimitate eskubideari edo norberaren irudirako eskubideari buruzkoak ere. Hirugarrenen datuak ematen badizkiguzu, pribatutasun politika hau onartuz, berariaz bermatzen duzu interesatuak baimena eman duela datuak emateko. Betiere, gu salbuetsita geratzen gara interesatuak edozein erreklamazio eginez gero, erantzukizun bakarra eta osoa interesatuaren izenean datuak komunikatu dizkigunarena baita.\n4. Zertarako tratatzen ditugu zure datuak?\nEmaten dizkiguzun datuak, bai eta zurekin dugun kontratu, merkataritza edo bestelako harremana aurrera eramatean sortutako beste edozein datu, hainbat helburutarako trata dezakegu, adibidez:\na)\tFundazio osoa zuzentzea, administratzea eta kudeatzea: Fundazioko batzorde exekutiboa eta patronatua jakinaren gainean izatea. Fundazioaren ordezkari izatea, zuzendaritza eta operazio arloetan.\nb)\tDatu pertsonalak tratatzea, merkataritza, kontratu, administrazio eta kontabilitate kudeaketarako, altak, bajak, aldaketak, txartel jaulkitzeak, erreserbak kudeatzea, abonatuak artatzea, aldi baterakoak, bisitak, gonbidatuak, erabiltzaileak eta hornitzaileak (oraingoak edo potentzialak), eta web erabiltzaileak; haiekin kontaktua eta harremana mantentzea, gure aldizkaria, buletina... erabiliz.\nc)\tJarduera eta ekitaldiak kudeatzea, koordinatzea eta segimendua egitea: Gure jarduera, ekitaldi edo lehiaketetakoren batean bertaratua edo parte hartzailea baldin bazara, zure datuak darabiltzagu kontaktua eta komunikazioa mantentzearren, ESTADIO VITAL FUNDAZIOAk sustatu edo antolatutako jarduera eta ekitaldietan izen ematea eta parte hartzea kudeatzearren, eta zuri jakinaraztearren gure jarduera eta zerbitzuen berri, hala nola:\n-\tKirol jarduera, hala partikular gisa egindakoa nola irakaskuntzan edo ikastaroetan egindakoa.\n-\tEkitaldiak, lehiaketak eta jarduerak kudeatzea eta komunikatzea.\n-\tMendi ibiltaritzako eta beste diziplina batzuetako hitzaldiak eta irteerak.\n-\tFitness zerbitzua.\n-\tJolastokia zerbitzua.\n- Judizmendi igeriketa kluba.\n-\tEskola eta desgaitu elkarteen eskariak (elkarte publiko nahiz pribatuak: ASAFES, AEMAR eta abar).\nd)\tEra berean, jarduera eta ekitaldietan argazkiak edota bideoak egin ahalko dira, eta argazki edo bideo horiek argitaratu ahalko dira webgune honetan edo ekitaldiaren sustatzailearenean, edozein sare sozialetako gure profiletan, bai eta Youtube webgunean ere, ekitaldiari edo jarduerari buruz informatzeko, dokumentatzeko, eta haren argazki edota bideografia oroimenaren parte izateko.\ne)\tGure webguneen erabiltzaile soila baldin bazara, online egiten dizkiguzun eskaerak eta zure izen ematea kudeatzeko.\nf)\tBi kasuetan, zurekiko kontaktua eta komunikazioa mantentzeko, iritzi nahiz gogobetetze inkestak egiteko, eta gure jarduera, produktu nahiz zerbitzuei buruzko informazioa zuri helarazteko (besteak beste, publizitate nahiz merkataritza komunikazioak, Informazio Gizarteko Zerbitzuei buruzko Legeko —34/2002 Legeko— 21. artikuluaren ondorioetarako).\nEmaten dizkiguzun datu pertsonalak, gure jardueretan parte hartzen baduzu, interesatuak datu horiek deuseztatzea eskatzen ez duen bitartean gordeko ditugu; eta, eskaera hori eginda ere, ondorengo hauek egiteko behar diren epeetan gordeko ditugu:\n–\tdagozkigun legezko betebeharrak betetzeko; edota\n–\tdagokigun edozein erantzukizun preskribatzeko ezarritakoetarako; edota\n–\talderdien arteko harremanetik eratorritako erreklamazioak egiteko edo haietatik defendatzeko.\nWebgunearen erabiltzaile soila baldin bazara, datuak gordeko ditugu datu horiek deuseztatzea eskatzen ez diguzun bitartean; eta, eskaera hori eginda ere, gorde ahalko ditugu, haien trataera mugatuta, soilik legezko betebeharrak betetzeko edota erreklamazioak egiteko nahiz haietatik defendatzeko.\nEpe horiek igarota ere, datuak gorde ahalko ditugu, haien trataera mugatuta, soilik legezko betebeharrak betetzeko edota erreklamazioak egiteko nahiz haietatik defendatzeko.\nAbonatuei, erabiltzaileei, gonbidatuei, zuk eskatutako zerbitzu nahiz jardueren hornitzaileei dagokienez, zure datuak tratatzeko legitimatzen gaituen oinarri juridikoa da batzen gaituen kontratutik eratorritako harremana, ordainpeko gure jardueretako parte hartzailea baldin bazara, edo alderdien artean dagoen edonolako kontratuaurreko erlazioa edo eskaera, baldin parte hartzaile potentziala baldin bazara, edo, adibidez, zure adostasuna, eskaera bat egin badiguzu paperean edo gure webgunearen bidez, webgunearen erabiltzaile soila izanez gero. Adostasun hori argi eta garbi ematen diguzu, zure datuak online edo offline ematen dizkiguzunean. Emate hori adostasun hori adierazten duen baieztapen argitzat jotzen da.\nEskatutako datuak ematea nahitaezkoa da, ezinbestekoak baitira arestian adierazitako helburuetarako; datu horiek ematen ez badituzu, ezingo ditugu helburuak aurrera eraman.\nGure jardueretako parte hartzaile, gure webgunearen erabiltzaile... izateagatik gurekin duzun harreman egoki eta erakoa kontuan hartuta, zure datuak tratatzeko interes legitimoa dugu, harreman hori mantentzeko eta kudeatzeko jardueraren barruan helburu hauek betetzearren:\n–\tZuri gure jarduera, produktu eta zerbitzuei buruzko informazioa bidali ahal izatea (besteak beste, publizitate nahiz merkataritza komunikazioak, Informazio Gizarteko Zerbitzuei buruzko Legeko —34/2002 Legeko— 21. artikuluaren ondorioetarako).\n–\tJarduera eta ekitaldietan, argazkiak edota bideoak egitea. Argazki edo bideo horiek argitaratu ahalko dira webgune honetan eta haren edozein azpidomeinutan, Fundazioak edozein sare sozialetan dituen profiletan, bai eta Youtube webgunean ere, ekitaldiari edo jarduerari buruz informatzeko, dokumentatzeko, eta haren argazki edota bideografia oroimenaren parte izateko. Beraz, zure irudia argitaratu ahalko da publizitate karteletan, eskuorrietan, programetan eta Fundazioaren gainerako paperetan.\n–\tIritzi edo gogobetetze inkestak egitea.\nHelburu horiek bateragarri dira zure datuak guk biltzeko hasierako helburuarekin (zurekiko kontaktua eta komunikazioa kudeatzea, eta batzen gaituen harremana mantentzea). Hala ere, aipatu berri ditugun eta gure interes legitimotik eratorriak diren helburu horietarako zure datuak ematea, betiere, borondatezkoa da, eta gure interes legitimoaren gainetik beti nagusituko dira zure interes, eskubide edo askatasunak. Beraz, zure datuak ezabatzeko eta helburu horietarako tratatzeari uzteko eskatzen badiguzu (hori adierazten duen mezu bat bidaliz estadio@fundacionestadio.com helbidera), halaxe egingo dugu. Datuak blokeatuta gorde ahalko ditugu, erreklamazioak prestatzeko, gauzatzeko edo defendatzeko. Datu kentze horrek ez du baldintzatzen zure datuak deskribatutako gainerako helburuetarako tratatzea.\nBereziki babestutako datuak eman baldin badizkiguzu, zure berariazko adostasuna da datu horiek tratatzeko legitimazioa. Adostasun hori argi eta garbi ematen diguzu, zure datuak ematen dizkiguzunean. Emate hori adostasun hori adierazten duen baieztapen argitzat jotzen da. Eskatutako datuak ematea nahitaezkoa da, ezinbestekoak baitira zure eskaria artatzeko; datu horiek ematen ez badituzu, ezingo dugu eskaria aurrera eraman. Adostasun hori edonoiz kendu ahalko duzu, hori adierazten duen mezu bat bidaliz estadio@fundacionestadio.com helbidera. Datu kentze horrek ez du baldintzatzen zure datuak deskribatutako gainerako helburuetarako tratatzea.\n7. Zein hartzaileri komunika diezaiokegu edo diezaiekegu zure datuak?\nZuk emandako datuak eta gurekin abonatutzat, erabiltzailetzat, gonbidatutzat, hornitzailetzat, laguntzailetzat... gurekin duzun harremanetik eratorritakoak hirugarren entitateei komunikatu ahalko zaizkie, lagatzailearen eta lagapen-hartzailearen eginkizun legitimoei zuzenean lotutako helburuak betetzearren, eta entitate honen interes legitimoari jarraikiz eta entitate honen legezko betebeharrak betetzearren. Zehazki, datuak komunikatuko zaizkie honako hauei:\n–\tBankuei eta aurrezki kutxei, kobrantza eta ordainketak kudeatzeko eta kontura emandako kopuruak abalatzeko.\n–\tZerga administrazioari: zerga eta tributu betebeharrak betetzeko.\n–\tErregistro publikoei.\n–\tDatuak lagako zaizkie beste klub eta elkarte batzuei.\n–\tDatuak lagako zaizkie taldeko fundazioei.\n–\tIrudi datuak lagako dira aldizkariaren, webgunearen edo buletinaren bidez.\nDatuak jarduera eta ekitaldiak kudeatzeko, koordinatzeko eta segimendua egiteko lagatzen badira, ondorengo datu lagapen hauek aurreikusi dira, oinarritzat hartuta entitatearen interes legitimoa, interesatuaren adostasuna eta kontratu edo negozio erlazioa betetzea:\n–\tDatu lagapena.\n–\tDatuak lagatzea beste klub eta elkarte batzuei.\n–\tDatuak lagatzea Vital taldeko beste fundazioei.\n–\tErregistro publikoei: datuak lagatzea Eusko Jaurlaritzako Lan eta Justizia Saileko fundazioen erregistroari.\n–\tParte hartzaileen irudi datuak lagatzea, sare sozialen bidez.\nEgun, Fundazioak ez du datuen nazioarteko transferentziarik egiten. Hala ere, Europako Ekonomia Eremuaz kanpoko hornitzaileak erabiltzen baldin badira datu pertsonalak atzi ditzaketen gure jardueraren zerbitzu lagungarriak egiteko (ostatatzea, housing, SaaS, urrutiko segurtasun kopiak, informatika euskarri edo mantentzeko zerbitzuak, posta elektronikoaren kudeaketa, mezu elektronikoak eta marketin mezu elektronikoak bidaltzea, eta abar), Ameriketako Estatu Batuen eta Europar Batasunaren artean sinatutako Privacy Shield hitzarmenari atxikitako enpresak hautatuko ditugu. Horrek esan nahi du enpresa horiek obligatzen direla Europako eskakizunen baliokideak, datuak babestearen arloan. Betiere, datuak babesteko politika hau onartuz, berariaz eta argi eta garbi baimena ematen duzu enpresa horiei datuak komunikatzeko, jakinda horrek berekin dakarrela datuen nazioarteko transferentzia, Europako Ekonomia Eremukoa ez den herrialde batera, eta zure adostasun garbia emanda transferentzia horri.\nGure zerbitzuetan sartuta daude sare sozialetako elementu eta widget jakin batzuk, hala nola «Facebookekiko konexioa», Facebookeko «Atsegin dut» botoia, «Partekatu» botoia, eta hedabide sozialetan ohikoak diren beste miniprograma interaktibo batzuk. Sare sozialetako elementu horiek informazioa bildu dezakete, hala nola zure IP helbidea edo zer orri bisitatzen ari zaren gure webgunean; eta cookieak ezar ditzakete, egoki funtzionatzearren. Sare sozialetako elementuak ez daude hirugarren batek ostatatuta, ez eta zuzenean gure zerbitzuetan ere. Hirugarren horiekin dituzun elkarrekintzak haien politiken mende daude, eta ez gure politiken mende.\nGainera, gure zerbitzuek aukera eman diezazukete zure informazio pertsonala hirugarrenekin zuzenean partekatzeko, hala nola edukia zerbitzatzeko orrietako markoen tekniken bidez edo hirugarrenen edo beste batzuen zerbitzuetatik, gure webgunearen eta gure zerbitzuen itxura izanik. Kontuan izan informazio hori, egiaz, hirugarren horiei ematen ari zarela, eta ez guri, eta elkarrekintza horiek eta truke hori ere hirugarren horien politiken mende daudela, eta ez gure politiken mende.\n8. Zein dira zure eskubideak, zure datuak ematen dizkiguzunean?\n–\tDatuak atzitzeko eskubidea: Galdetu diezagukezu ea zure zer datu pertsonal tratatzen ari garen, eta horien kopia bat eskatu ere egin dezakezu.\n–\tDatuak zuzentzeko eskubidea: Zure datu pertsonal zehaztasunik gabekoak edo zuzentzeko edo osatu gabekoak osatzeko eska diezagukezu, baita adierazpen gehigarri baten bidez ere.\n–\tDatuak ezabatzeko eskubidea (ahaztua izateko eskubidea): Zure datu pertsonalak ezabatzeko eska diezagukezu kasu hauetan: datu horiek bilduak izateko helburuetarako jadanik behar ez direnean; zure adostasuna kendu duzunean; datu horien trataera legez kontrakoa izan denean; edo legezko betebehar bat betez.\n–\tTrataera mugatzeko eskubidea: Zure datuen trataera mugatzeko eska diezagukezu. Kasu horretan, erreklamazioak egiteko edo erreklamazioetatik defendatzeko baizik ez ditugu gordeko datuak.\n–\tDatuak eramateko eskubidea: Zure datu pertsonalak erabilera arruntekoa eta irakurketa mekanikokoa den formatu egituratu batean zuri edo zuk adierazitako hirugarren bati itzultzeko eska diezagukezu.\n–\tAurkal egiteko eskubidea: Zure datuak tratatzearen aurka egin dezakezu, trataera hori fitxategiaren arduradunaren interes legitimoan oinarritzen bada edo publizitate helburuetarako baldin bada.\nEskubide horiek guztiak baliatzeko, jo ezazu guregana idatzi sinatu baten bidez, betiere zure NANaren fotokopia atxikita. Idatzi hori dokumentu honetako 2. atalean adierazitako helbide fisikora edo elektronikora bidali behar duzu. Zure datuak aldatzen badira, helbide horietara bidali beharko duzu jakinarazpena. Hala egin ezean, enpresak ez du erantzukizunik izango.\nEskaera horietako edozein jasotakoan, gehienez hilabeteko epean erantzungo dizugu.\nErreklamazioa aurkez dezakezu Datuak Babesteko Espainiako Agentzian. Balia ditzakezun eskubideei buruzko informazio gehiago nahi baduzu, eta eskubideak baliatzeko inprimakien ereduak eskatzeko, bisita ezazu Datuak Babesteko Espainiako Agentziaren webgunea: www.aepd.es


5. jarduera: Big-bang eztanda dramatizatzen | Txanela\n5. jarduera: Big-bang eztanda dramatizatzen\nIkasleen dramatizazioa bideoz grabatu eta, edizio-lan txiki baten ondoren, Ikasgelako Blogean argitaratuko dugu. Jarduera honen helburua, da motibazioa areagotzea, eta audio-bideo komunikazioak modu soil eta errazean nola egin daitezkeen erakustea.\nIkasleek egin duten dramatizazioa grabatuko dugu. Jarraian, bideo-edizio soil eta erraz bat egingo dugu:\n• Grabatutakoa ordenagailura pasatu.\n• Agerraldiak aukeratu.\n• Trantsizio batzuk gehitu.\n• Hasieran titulua jarri eta bukaeran agurra eta kredituak gehitu.\n• Hondo-musika gehitu (behar izanez gero).\nBehar izanez gero, Informatikako irakasleari laguntza eskatu, baina laguntza bakarrik, guk egiteko moduko lana da eta.\nIkasleek eginiko lana Interneteko zerbitzu batera igoko dugu, hau da, Youtubera, Google-bideora... eta gure blogean argitaratuko dugu.\nZerbitzu horietara bideo bat igo ahal izateko, nahitaez, izena eman behar da. Nahikoa da erabiltzailearen izena, baleko e-posta eta pasahitza ematea. Batzuetan, mezu bat bidaltzen dute eman dugun e-postara, baieztatzeko, eta ematen duten estekan klikatu beharra dago gure kontua aktibatzeko. Prozesu hori nahiko sinplea eta azkarra izaten da.\nHemen behean, zerbitzu hori eskaintzen duten hainbat guneren helbideak jarri ditugu. Fitxategien tamainarekin arazorik ez izateko, google-bideoa izan daiteke aukerarik interesgarriena.\nBideoak Interneten jartzeko hostalari ezagunena\nBideoak Interneten jartzeko hostalaria, fitxategien tamainarekin arazorik ematen ez duena.\nBideoak Interneten jartzeko beste hostalari bat\nDramatizazioa grabatu, editatu, Interneten jarri eta Ikasgelako Blogean erakutsi\nBig-bang nola gertatu zen adierazteko egin dugun dramatizazioa grabatuko dugu. Jarraian, irakasleak, editatu eta Interneten jarriko du. Bukatzeko, Ikasgelako Blogean erakutsiko dugu, bideoarekin batera, egin dugun lanaren berri ematen duen albiste baten bitartez. Azken urrats hori guk egingo dugu, irakaslearen laguntzarekin.\nIkasgelako blogean argitaratuko dugunez, arreta berezia eta kontzentrazioa behar ditugu. Dramatizazioa da benetan garrantzitsua. Grabazioak lagunduko digu gure lana zabaltzen.


"Sorgin ehizaren Euskal Herriko historia integrala aurkeztu nahi dugu" - Laudio - Aiaraldea.eus\n"Sorgin ehizaren Euskal Herriko historia integrala aurkeztu nahi dugu"\nAimar Gutierrez Bidarte 2021-09-30 16:09\nAsisko Urmeneta eta Helena Xurio. / Berria.eus\nASISKO URMENETA (Iruñea, 1965) Sugarren mende komiki bildumaren ilustratzailea da. Lanak Euskal Herriak pairatutako sorgin ehizaren ikuspuntu integrala eskaintzea du helburu. Bihar aurkezpen ilustratua eskainiko du Faktorian Helena Xuriorekin batera.\nHelene Xuriok eta zuk Sugarren mende komiki albuma aurkeztuko duzue Faktorian, zertan datza lana?\nSugarren mende Euskal Herriak pairatutako sorgin ehizaren azterketa sakona egiten duen lana da. Helena Xuriok abiatutako ikerketa lana du oinarri. Bera Zugarramurdiko alaba da, eta herrian inoiz entzun izan bazuen ere Zugarramurdin gertatutakoa, ez zuen horren inguruko transmisiorik jaso. Hori dela eta, gaia ikertzeari ekin zion.\nEuskal Herrian ez da liburu akademikorik, ez eta monografiarik ere ez sorgin ehiza ikertzen duenik. Gure herrian gertatutako hain sarraski handia izan zen, baina hala ere oso argitalpen gutxi daude horren inguruan. Hutsune hori betetzea du helburu Helenak hasitako ikerketak.\nPiezak biltzeari ekin eta niri luzatu zidaten lana ilustratzeko aukera. Komiki ilustratua osatu dugu, beraz, bildutako informazio guztiarekin. Lanak mende oso batez luzatu ziren gertakariak ditu hizpide, eta kapitulo bakoitzak sorgin ehizaren aspektu berezitu bati egiten dio erreferentzia.\nIkerketa lan sakon baten emaitza da, beraz, aurkeztuko duzuen komiki bilduma.\nBai, bada. Gainera sorgin ehiza eta honek eragindako gertakariak beste herrialde batzuetan nola interpretatzen diren ikertu eta landu dugu liburuan. Sorgin ehiza praktika orokortua izan zen Espainiako Inperioan, Siziliatik Flipinetaraino inperioaren menpeko herriak ongi lotuak mantendu eta txikitzeko tresna politikoa izan da.\nMexikon Guillén Lampart, independentzia prozesuaren aurrekarietako bat, heresiaz akusatu eta sutan erre zuten. Horrelako hamaika adibide ditugu, sorgin ehiza disidentzia politikoa jazartzeko tresna zen, edo beste era batera esanda Espainiako Inperioaren ordena politiko eta erlijiosoa mantentzeko tresna.\nEuskal Herrian gutxitan begiratu dugu sorgin ehiza ikuspegi horretatik. Azken urtetan asko hedatu da sorgin ehizak emakume askeak eta sendabelarrak ezagutzen zituztenen aurka egin zuela soilik, baina horrek gehiago du Hollywood-etik eta herri konkistatu baten pertzepziotik, benetan sorgin ehizak bete zituen funtzioetatik baino.\nSinestarazi nahi digute Nafarroako Erresumaren konkista dinastia aldaketa huts bat izan zela. Baina Tenochtitlan erortzen ari zen une berean ari zen Amaiurko gaztelua erortzen ere. Une horretan abiatzen da Inkisizioa, gurean Espainiako Inperioaren uztarria suntsitu nahi zutenen aurka egiteko.\nKonkistaren ostean Nafarroako Erresumak ehun urtez eutsi zion iparraldean, Behe Nafarroan, bertan ez zen sorgin ehiza kasurik dokumentatu, bai ordea milaka Espainiak konkistatutako hegoaldean. Hortxe ikus daiteke sorgin ehiza disidentzia jazartzeko tresna politikoa zela.\nAurkezpen ilustratua eskainiko duzue Faktorian bihar, zertan datza?\nHelenak, herritarra den alde aldetik, testuinguruan jarriko ditu Faktoriara bertaratzen direnak. Zugarramurdiko gertakarien jakin-minetik ikerketa nola abiatu zuen azalduko du.\nNik irudiak eta mapak baliatuta garai hartako historia azalduko dut. Hitzak eta irudiak, bi makulu horien beharra dut nik beti gauza azaltzeko, eta uste dut jendeak hobeto ulertzen dituela horrela.\nEuskal Herriaren historia integrala eskainiko dugu. Sara eta Zugarramurdi hain gertu egon arren, bertako gertakariak historia desberdineko parte balira bezala kontatzen dira. Guk sorgin ehizaren Euskal Herriko ikuspegi orokorra eskaini nahi dugu. Gainera, prozesu beretsu bati erantzuten dio denak, izan ere, Bordeleko epaile frantsesek eta Logroñoko inkisidore espainolek bat egin zuten euskal disidentziaren aurka sorgin ehiza egiteko.\nZer espero duzue Faktoriako aurkezpenaz?\nGuk gure lanaren nondik norakoak azalduko ditugu, baina entzutera ere bagoaz Faktoriara. Lekukotasunak eta iritziak jaso nahi ditugu, eta guzti horiekin Euskal Herriko sorgin ehizaren errelatoa eraiki.\nEntzuna dut gainera Laudion sorgin bat erretzen zela festa batzuetan eta azken urtetan erretzeari utzi zaiola. Hor badago mamia, ea atera dezakegun.\nAle batzuk ere ekarriko ditugu saltzeko, gure editorea asko poztuko da baten bat saltzen badugu (barreak).\nBaduzue lan honetan gehiago sakontzeko asmorik?\nPare bat kontu ditugu esku artean Sugarren mende lanari dagokionean. Egokitzapen dramatikoa egin dugu, eta Zarauzko 'Literaturian' aurkeztu dugu antzerkia lehendabizi, baina herriz herri Sugarren mende antzezlana aurkeztekoa asmoa dugu.\nBestetik, Donostiako Fantasiazko eta Beldurrezko Zinemaren Astean honi lotutako erakusketa bat aurkeztuko dugu ere.


San José Pastoral: Dejándolo todo, lo siguieron - Danak itzi eta jarraitu egin eutsoen\nDejándolo todo, lo siguieron - Danak itzi eta jarraitu egin eutsoen\nJesu Kristoren Ebanjelioa San Lukasen liburutik Lk 5, 1-11\nAldi haretan, jentea gainera etorkon Jesusi, Jainkoaren berbea entzuteko; Jesus Genesaret aintzira-ertzean egoan. Txalupa bi ikusi ebazan ur-bazterrean geldi; arrantzaleek, ontzietatik jatsita, sareak garbitzen ziharduen. Igon eban txalupa hareetako batera, Simonenera, eta lehorretik apur bat aldentzeko eskatu eutsan. Gero, jesarri eta txalupatik jenteari irakasten jardun eban.\nBerbaldia amaitu ebanean, esan eutsan Simoni: «Jo ur handietara eta bota sareak arrantzurako». Simonek erantzun eutsan: «Maisu, gau guztian eginahalak egin eta ez dogu ezer harrapatu; holan ere, Zuk dinozun ezkero, botako ditut sareak». Holan egin eben eta, hainbesteko arrain-pila harrapau eben, sareak lehertzeko zorian egozan-eta. Beste txalupako lagunei keinu egin eutseen laguntzera etorteko; etorri ziran, eta txalupa biak bete ebezan, ia-ia hondoratzeraino.\nJazotakoa ikusirik, Simon Pedro Jesusen oinetara jausi zan, esanez: «Alde nigandik, Jauna, pekataria naz-eta». Izan ere, zur eta lur egozan Simon eta beragaz ziran guztiak, eginiko arrantzuagaitik, eta gauza bera jazoten jaken Simonen arrantzu-lagun ziran Zebedeoren seme Santiago eta Joani ere. Baina Jesusek esan eutsan Simoni: «Ez bildurtu, hemendik aurrera giza arrantzale izango zara».\nHareek txalupak lehorrera atara ebezan eta, dana itzirik, jarraitu egin eutsoen.\nPublicadas por Unknown a la/s 9/01/2011 07:03:00 a.m.


PANDEMIA GARAIRAKO JAI ALTERNATIBOAK | irurtzuneuskaraz\nPANDEMIA GARAIRAKO JAI ALTERNATIBOAK\nekaina 03, 2020\nHeldu den asteburuan dira ospatzekoak Trinitateko jaiak Irurtzunen. Covid-19aren pandemiak ez ditu irurtzundarren jaietarako gogoak zapuztu eta, egoerak jai arruntak ospatzea ahalbidetzen ez badu ere, egitarau alternatiboa prestatu da Kultur Kontseilutik.\nAurtengoan etxeko leihoetatik eta udalak sortu berri duen Youtube-ko kanaletik gozatu beharko ditugu festak. Larunbatean dianekin esnatuko gara, trikitilarien soinuez alaituta. Ondoren, Youtuben kronoeskalada birtuala ikusteko aukera egonen da. Gainera, larunbata baino lehen Trinitatera igo eta #kronoentena2020 hashtag-a erabiliz sare sozialetan argazkiak zabaltzeko deia egin dute Guan Taldeko antolatzaileek. 13:00etan txupinazoa jaurti eta balkoietan bermut musikala ospatuko da, musikak herriko kaleak girotuko dituelarik. Arratsaldean, 20:00etatik aurrera, berriro musika ez da faltako; Trinity DJ-ren eskutik musika zuzenean izanen da Youtubeko kanalean.\nIgandean, berriz, gaitariek joko dituzte dianak, baina ahaztu goiz jeiki eta erromerian Trinitatera igotzeaz. Bestelako erromeria izanen da, Youtuben jarraitu beharrekoa. Bertan, lehenik, Erraldoi eta Buruhandien Konpartsaren 25. urteurrenean Trinitatera egindako igoeraren bideoa emanen da. Jarraian, Trinitatean egindako lanei buruzko solasaldia izanen da. Eta azkenik, bertsolariek jarriko diote saltsa bigarren jai egunari.\nArduraz jokatu eta ongi pasa!!!


Bestelakoak - Induvent\nTelefono: +34 94 499 17 00|induvent@induvent.com\nOrdezko piezak eta konponketak\nZure lokala aireztatzeko makinaria eskaintzeaz gain, Induvent-en era guztietako makineria fabrikatzen dugu, tornu, balbulak, xurgapen besoak, zikloiak, edota produktu kimikoen nahasketarako irabiagailuak besteak beste.\nEta, giro-tenperaturan ederto funtzionatzen duten aireztatze sistema estandarrez gain, Induvent-ek haizagailu bereziak eskaintzen ditu, hauen sendotasunak aire bero, korrosibo, heze edo partikula oldarkorrez kargaturiko airea tratatzeko egokitzen dituelarik.\nBestalde, badaude egoera batzuk non balditzek neurrira eginiko irtenbide bat bilatzera behartzen duten. Induvent-ek sortutako edozein arazora moldatzeko diseinu espezifikoak eskaintzen ditu, agerturiko ezaugarrien arabera.\ninduvent@induvent.com helbidean kontsulta egin eta proba egin iezaguzu.


'It's not about the waves', Kepa Aceroren erakusketa ikusgai da Bilbon — Gaztezulo\n'It's not about the waves', Kepa Aceroren erakusketa ikusgai da Bilbon\n'It's not about the waves', Kepa Aceroren erakusketa ikusgai da Bilbon https://www.gaztezulo.eus/albisteak/its-not-about-the-waves-kepa-aceroren-erakusketa-ikusgai-da-bilbon https://www.gaztezulo.eus/albisteak/its-not-about-the-waves-kepa-aceroren-erakusketa-ikusgai-da-bilbon/@@download/image/20126126960its_not_about_the_waves.jpg\nIragan maiatzean zabaldu zuten Bilboko Belaza Galerian, eta uztaila erdira bitarte ikusgai izango da Kepa Acero surflariak bere azken bi proiektuetan bildutako argazki eta eguneroko oharrez osaturiko erakusketa. 'It's not about the waves' du izena, surfa olatuetatik haratago doalako.\nIragan otsailean Kepa Acerorekin izan zen GAZTEZULO, eta bertan 5 Olatu, 5 Kontinente eta Azken muga proiektuaren inguruan solastu ginen berarekin. Hemen irakur dezakezu elkarrizketa osoa. Lehenengoan munduko kontinente bakoitzeko olatu onenen bila abiatu zen gazte algortarrak, eta bigarrenean, aldiz, poloetatik hurbilen dauden olatuak surfeatu zituen.\nBi egitasmoak bat egin ditu oraingoan It's not about the waves erakusketa osatzeko. Bidaietan hartutako argazki eta bideoak, egunerokoetan jasotako oharrak, eta beste mila detaile bildu ditu Acerok. Izan ere, munduko beste hainbat lekutan surfak ez du gure artean duen onarpena, ez du horrenbeste pasio eta miresmenik sortzen. Baina surflari baten bidean laguntzeko prestutasuna, behintzat, ez zaio inori falta mundu osoan zehar.\nErakusketa iragan maiatzaren 24an zabaldu zuten, eta datorren uztailaren 16ra bitarte izango da ikusgai Bilboko Belaza Galerian. Kirolaz gain, bizimodu honek dituen gorabeherak eta mundu osoan zehar egindako bidaia baten nondik norakoak jaso ahal izango dituzue.


Axurien prezioak duela 30 urtekoak direla salatu du EHNEk\nEguberri sasoina bildotxa jateko garaia da, bai Hego Euskal Herrian eta baita Espainia aldean ere. Axuri galdea azkarki emendatzen da eta kanpoko merkatuetatik sartzen dituzte axuriak Hego Euskal Herrira. Baina galdea handia bada ere, prezioak duela 30 urtekoak direla salatzen dute hegoaldeko artzainek, eta horren salatzeko EHNE laborantza sindikatuak ekintza bat egin zuen Atzo Auritzen, bildotxez beteriko kamiun bat geldiaraziz. Kamiuna Ipar Euskal Herrikoa zen. Ekintza sinbolikoa izan dela diote EHNE sindikatakoek, ez kanpotik sartzen den bildotxen kontra, prezioen apaltzeen kontra baizik.\nAzken eguneratzea hemen: Asteartea, 2018(e)ko abenduak 18\nMiarritzeko G7 bilkuraren aurkeko plataforma eratu da\nDatorren urtean iraganen den G7 gailurra, bertan, ekonomikoki boteretsuenak diren munduko 7 herrialde bilduko dira Miarritzen. Gertakariari herritar zonbaitzuek beren desadostasuna adierazi diote Euskal Herriko plataforma baten bitartez. 2019ko udako gertakaria salatu dute. Mementuz 35 kide dira, izan sindikatu, elkarte edo alderdi politiko. Dominika Daguerre plataformaren kideak gehiago erraiten digu Margaren mikroan.\nMartxan da Ahate gibelaren sasoina\nAhate gibelaren sasoin bete betean gira Eguberri eta Urtatsekin, eta jakin nahi izan dugu salmentak nola emendatzen zazkoten, ekoizpen mota hori lantzen duten enpreseri. Jakin ere, iazko ahate krisiak eraginik ukan ote duen. Arrutako Hameka enpresa deitu dugu hortarako eta hunen eremaile den Claude Minaberrigarai-ekin mintzatu da Pantzo Hirigarai.\n18 eskumen berri ditu Euskal Elkargoak\nPolitika publikoen eramaiteko, behar diren eskumenak baditu orain Euskal Elkargoak. Larunbateko biltzar osoaren karietara, 233 kontseilarietarik 210ek parte hartu dute. 18 konpetentzia onartu dituzte kasik aho batez. Alain Iriart Euskal elkargoko lehendakari ordearekin egon da Kriztof Arotzarena.\nOrzaizen atxilotutako 5 Euskal Herritar Parisen epaituko dituzte\n2015ko uztailaren 7an polizia frantsesak eta espainolak Iñaki Reta eta Xabier Goienetxea harrapatu zituzten Terexa Lekunberri eta Jeff Mateoren Ortzaizeko etxean. Biharamunean Grazi Etxebehre bikotearen zuoa ere atxilotu zuten, hark bi militanteak bere ardurapean zirela adierazi zuelarik. Astelehen honetan hasiko da bosten auzia Parisen. Hiru ortzaiztarrekin mintzatu da Battitt Crouspeyre:\nAzken eguneratzea hemen: Ostirala, 2018(e)ko abenduak 14\n« Ingurumena, jendeak eta ekonomia… ez ditugu gauzak bakarka begiratzen ahal… »\nIpar Euskal Herriko 300garren BIO etxaldea Aiherrako Ixuribeherean ospatu dute\nLarunbatean iragan da EHBai talde abertzalearen Biltzar Nagusia\nBizitegien berritzeko Plan bat abiarazten du Euskal Hirigune Elkargoak


Joan Martinez Alier. Ekologismoan eta ekonomian aditua: Jende askok egiten du protesta ondasun naturalen alde, ez ekologista petoak direlako, ondasunok bizirauteko behar dituztelako baizik. Hori da pobreen ekologismoa - Euskonews\n“Martinez Alierrek akademikoen diziplina zintzoa eta ekintzaileen energia sutsua uztartzen ditu”. Halaxe irakur daiteke Joan Martinez Alier bartzelonarrak idatzitako “El ecologismo de los pobres. Conflictos ambientales y lenguajes de valoración” (Pobreen ekologismoa. Ingurumen-gatazkak eta balorazio-hizkuntzak) liburuaren atzeko azalean. Martinez Alier akademikoak Bartzelonako Unibertsitate Autonomoko bulegoa dauka lantoki; Martinez Alier ikertzaileak, ingurumenaren kariaz gatazka bat sortzen den munduko edozein toki. Ekonomia ekologikoan eta ekologia politikoan maisu, bere begiz ikusitako gatazkak ikerketa-eremu bi horien arabera aztertu ditu “El ecologismo de los pobres” lanean. Huraxe izan dugu mintzagai nagusi, Bilbora egindako bisita baliatuz egindako elkarrizketa honetan.\nZertaz dihardu El ecologismo de los pobres zure azken liburuak?\nIngurumenarekin zerikusia daukaten gatazkak aztertzen ditu, bai gaur egungoak bai iraganekoak. Hala, esaterako, orain dela mende bat baino gehiago borrokak egon ziren Río Tintoko (Huelva) kobre-oletan, sufre dioxidoak eragindako kutsadura zela eta; orduko hartan, Paviako erregimentuak sarraskia egin zuen 1888ko otsailean, hainbat lagun hilez. Badira gaur egun antzeko gatazkak, Ilon (Peru) adibidez, eta beste zenbait lekutan ere. Esan behar da, gainera, kobre eskariak gora egiten segitzen duela.\nDiozunez, gatazken sorburua gure ekonomia eredua da…\nIzan ere, gure ekonomia ez da “desmaterializatzen” ari. Kontrakoa da, hain zuzen. Berbarako, gaur egun munduan erauzten den ikatz kopurua orain dela ehun urte erauzten zenaren zazpi halako da, Europan erauzpenak behera egin arren. Batzutan, ekonomiarako nahitaezko gaiak dira, baina beste batzutan, beharrezkoak ez diren produktuez ari gara. Gatazkak daude ikatz eta kobre meategietan zein petrolio erauzpen eta garraioan, baina gatazkak daude, halaber, urre meatzaritzan, edota izkira-esportazio industriaren aurka, mangladien defentsan. Inportatutako urre edo izkira erosleek ez dakite, eta ez dute jakin nahi, nondik datorren kontsumitzen duten hori.\nZaila da oreka lortzea?\nHara, batzutan diruzko ordainaren hizkuntza erabiltzen da. Nik uharka eraiki behar dudanez, zuk zure bizilekutik alde egin behar duzu, baina ez da arazorik: kalteak eta etxe berria ordainduko dizkizut. Ondorioz, munduko pobreek maiz jotzen dute ekonomiatik kanpoko hizkuntzetara. Sahiestezinezko giza eskubideak kolokan daudela esaten dute, eta denok berdinak garela giza-duintasun alorrean. Ghandi lehen mailako tren-bagoi batetik bota zutenean Hegoafrikan, “koloreduna” izatearren, ezin zitekeen argudiatu bigarren edo hirugarren mailan joanez bidaia merkeago gertatuko zitzaiola. Giza-duintasun galera ezin daiteke ordain-sari bidez zuritu.\nZenbait leinuk, petrolio edo meategi-konpania handiei oldartzean, lurra sakratua dela esaten dute. Diruzko balioak ezin ditu balore ekologikoak berdindu, ez eta giza-biziraupena, talde eta norbanako baten eskubideak edo sakratutasuna ere. Alegia, diruzko balorazioa erabil daitekeen hizkuntzetako bat da. Etekin/kalte bikotearen araberako analisia proiektu baten aldekoa izan arren, bada beste argudiorik. Eta nork esan behar du erabakitzeko metodoa zein den?\nZer da, izan, pobreen ekologia?\nEkologismo barruan eskola desberdinak daude. AEBetan bada “ekologia sakona” deritzona, naturaz baizik kezkatzen ez dena. Konparazio baterako, uharka batek ureztatu behar duen arroil baten eder defentsan borrokatu daitezke. Baten batek esan omen du prest legokeela bertan hiltzeko ere. Niri miresgarria iruditzen zait. Naturaren alde baino ez dira borrokatzen; ez pertsonen alde. Baina beste batzuek uste dute ez direla natura eta jendartea bereizi behar. Jende askok egiten du protesta ondasun naturalen alde, ez ekologista petoak direlako, ondasunok bizirauteko behar dituztelako baizik. Hori da pobreen ekologismoa. Zenbaiten ustez ekologismoa aberatsen luxua da; etxea ondo hornituta daukatenean hasten dira naturaz arduratzen. Baina jende behartsuaren ekologismo herrikoi hori ere badago.\nMundu mailako gertakaria da, baina Hirugarren Mundukoa batez ere, ezta?\nIparraldeak, munduko aberatsok, hainbeste kontsumitzen dugunez, lehengai erauzpenaren mugak txoko guztietara zabaldu dira. Petrolioaren muga, esate baterako, Alaska eta Amazoniaraino iritsi da. Baina erresistentziak daude. Herri ekologismoa esan diezaiekegu, edo pobreen ekologia, edo ingurumen justiziaren aldeko mugimendua. Erresistentzia horiek historia garaikidearen kontrako norantzan doaz itxura batez; eta zein da norantza hori? Bada, kapitalismoaren etengabeko garaipena eta pobreak beren bizilekuetatik kanporatzea. Sarritan, emakumeak dira borroka horien buru. Giza-taldeek hainbat bide erabiltzen dute euren burua defendatzeko: LANEren (Lanaren Nazioarteko Erakundea) 169. hitzarmena aldarrikatzen dute, indigenen lurralde-eskubideak errespetatzea eskatuz –Guatemalako Sipacapan bezala-, edo urre-meatzaritzaren aurkako erreferendumak antolatzen dituzte, batzuk Tambograndde (Peru) edo Esquelekoak (Argentina) bezain arrakastatsuak. Beste herrialde batzutan, hala nola India, Indonesia edo Tailandia, bestelako ekintza zuen edo legezko plantemaneduak erabiltzen dituzte metzaraitzaren, uharken, baso-soiltzearen edota zuhaitz-landaketaren (eukalitua, olio-palmondoa) aurka.\nBaina badago koordinaziorik mugimendu horretan, ala oso tokian tokiko erantzunak dira?\nZenbaiten ustez, borroka horiek NIMBY (“nire atze-patioan ez”) tankerakoak dira, edo talde-nortasuna agertzeko saio hutsak, baina ingurumen-justiziaren aldeko nazioarteko mugimendu baten tokian tokiko adierazpideak dira, izan. Hala, borroka horietatik sareak sortzen dira. Esaterako, Oliwatch sarea 1995ean jaio zen, Nigeria eta Ekuadorreko ekimenetatik abituatuta. Sare batzuek, gainera, iparraldeko taldeei eskatzen diete laguntza, konpainiak iparraldekoak direlako. Nire ustez, protesta horietatik, erresistentzia horietatik, alternatibak sortuko dira. Alternatibak ez dira sortuko intelektual batek idatzitako liburutik, ez eta alderdi politiko batengandik.\nEkonomia ekologikoaz eta ekologia politikoaz aritzen zara zeure liburuan. Biak ere ikerketa eremu berri samarrak ditugu. Zer dira?\nEl ecologismo de los pobres gizarte-metabolismotik abiatzen da. Hau da, ulertu egin behar dugu ekonomia gero eta energia eta lehengai gehiago xurgatzen duen eta gero eta hondakin gehiago (karbono dioxidoa, beste kutsadura mota batzuk) sortzen duen sistema dela. Ekonomiaren dimentsio fisikoa handituz doa. Ez gara desmaterializatzen ari.\nBaina ekonomia-zientzia arruntak ez du ekonomia gizarte-metabolismoaren arabera aztertzen. Nola enpresen kontabilitateetan hala kontabilitate makroekonomikoan, ”inurumen-pasiboak” ez dira kontuan hartzen. Pasibo horiek ikustezinak dira ekonomilarientzat. Aldiz, ekonomia ekologikoak dio alderdi biologiko, fisiko, kimiko eta sozialak izan behar direla kontuan. Hots, ekonomia %3an hazi bazen iaz, ados, baina esan dezatela, halaber, zenbat handitu den kutsadura, zer gertatu zaien ibaiei, zer basoei, zer umeen osasunari… Hau ez da unibertsitateko irakasle baten burutapen hutsa. Protestak daude ekonomiak natura hondatzen duelako. Batzutan, kaltetuak etorkizuneko belaunaldiak dira; ez dute protestarik egingo, ez dira-eta oraindik jaio. Berdin baleek, mutu jarraituko dute horiek ere. Baina inoiz, hondamendi ekologikoek gaur egungo pertsonei egiten diete kalte, eta horiek badira protesta egiteko gauza. Hala eratzen dira ingurumen-justiziaren aldeko borrokak. Ekologia politikoak aztertzen ditu gatazka horiek.\nPobreak daude hariaren mutur batean, beraz. Nor bestean? Enpresa handiak?\nEnpresek erantzukin handia daukate. Haien kontabilitateak, esan dudanez, ez ditu aintzakotzat hartzen ingurumen-pasibo eskerga horiek, zor ekologiko horiek. Zenbat zor du Repsol-YPFk Argentinako lurralde maputxean ingurumen zein gizarte mailan eragindako pasiboengatik? Zenbat zor du Chevron-Texacok, Ekuadorreko oihanean eragindakoengatik? Zenbat Dow Chemcal-Unión Caribek, 1984an Bhopalen egindako kalte izugarriengatik? Leku askotan ari zaizkie enpresei kontuak eskatzen, arrakastarik gabe orobat.\nZor ekologikoa aipatu duzu. Hirugarren Munduan hamarkada bateko ibilbidea dauka eginda kontzeptu horrek, baina herrialde aberatsetan ideia berri samarra da, hainbat talde ekologista-eta zabaltzen dabilena. Zer da?\nGiza-ekonomiak biomasa, erregai fosil eta mineral kontsumoa handitzen du. Gainera, lekua geureganatzen dugu, ekosistemak suntsituz eta beste espezie batzuk zokoratuz. Beraz, etorkizuneko gizaki belaunaldiei kalte egiteaz gain, gaur berean ere badira gero eta ingurumen-gatazka latzagoak.Ekonomiak, hazi ahala, lehengai gehiago eta energia gehiago erabiltzen ditu. Oscar Carpinterok Espainiako kasua aztertu du, eta ondorioa zera izan da: azken 50 urteetan, energia eta lehengai erabilera ekonomia-hazkundearen neurri berean hazi da, gutxi gorabehera. Batzutan, ingurumenarenganako presioa bestee kontinente batera eramaten da. Lehengaiei dagokienez, Espainiaren lehen bazkide komertziala ez da Europar Batasuna, Afrika baizik, inportazioei dagokienez beti ere (gasa, fosfatoak, petrolioa). Asko eta merke inportatzen dugu; exportatu, berriz, gutxiago eta garesti. Suma daitekeenez, ingurumenari egindako kalteak Iparretik Hegoranzko bidea egin dute. AEBk erabiltzen duten petrolioaren erdia baino gehiago inportatzen dute, eta Japonia eta Europa inportazioen are menpeago daude, fisikoki. Lehengai-fluxuak kalkulatuz gero, ikus daiteke Latinoamerikak inportatzen duena baino sei bider tona gehiago exportatzen duela: mineralak, soja, petrolioa, ikatza… Europar Batasunak, aldiz, lau bide tona gehiago inportatzen du exportatu baino. Horrek ondorio honetara garamatza: ekologiaren ikuspuntutik desberdintasunak areagotzen dituen merkataritza dugu.\nEta horrek zorra eratzen al du?\nBai. Hara, klima aldatzearen arrazoi nagusia diren karbono dioxido igorpenetan desberdintasun bera suma dezakegu. Erabiltzen ditugun lehengaien zati handi erregai fosilak dira: ikatza, petrolioa eta gasa. Erretzean karbono dioxidoa eratzen dute. Baina pertsona bakoitzak ekoizten duen karbono dioxido kopurua oso bestelakoa da munduko leku batzuetan eta besteetan. Karbono dioxidoa, berez, onuragarria da landareentzat; haiek xurgatu egiten dute, fotosintesirako erabiliz. Baina munduko aberatsok hainbeste ari gara ekoizten, non landareek eta itsasoek ezin baitute dena xurgatu. Honenbestez, atmosferako karbono dioxido kontzentrazioa handituz doa, eta klima aldatzea eragiten du. Norena da atmosfera, norenak dira itsasoak? Euren karbonoa dioxidoarekin heltzen diren lehenengoena? Ez al da hori ingurumen injustizia latza? AEBetako hiritar batek, batez beste, Indiako batek baino hogei aldiz gehiago igortzen du. Geure buruei galdetu behar diegu, beraz: nor dauzka karbono isurtegien –itsasoa, landaredia berria, lurzorua- jabetza-tituluak? Nor da atmosferaren jabe, sobera dagoen karbono dioxidoa bertan uzteko eskubidea edukitzeraino? Jakin badakigu Kiotoko protokoloa Bushen politika baino hobea dela, baina ez du banaketa-gatazka ekologiko izugarri hori konpontzen.\nHorregatik eskatzen da Iparrak Hegoarekin daukan zor ekologikoa kita dezan. Desberdintasun ekologikoek, klima aldaketak, biopirateriak, hondakin toxiko esportazioek… eragin dute zor hori. Zor ekologikoa dirutan adieraz daiteke, baina diruz neurtu ezin diren alderdi moralak ere baditu.\nZeintzuk dira alderdi horiek?\nLehengai erauzpen eta garraioak, edo kutsadurak eragindako ingurumen-gatazketan hizkuntza desberdinak erabiltzen direla suma daiteke. Baliteke botere publikoek eta enpresek ekonomiaren araberako hizkuntza inposatu nahi izatea, den-dena dirutan neurtuz. Horrez gain, ingurumenarenganako eragina neurtzeko azterketa egingo dute, eta halaxe erabakiko da uharka eztabaidatsu bat eraikiko den, edo meategi bat zabalduko den. Baina gerta liteke kaltetuek, hizkuntza hori ulertu arren, eta diruzko ordaina jasotzea ezer ez jasotzea baino hobe dela pentsatu arren, euren kulturan dauden bestelako hizkuntza batzuetara jotzea. Esan dezakete, Kolonbiako U´Wa leinukoek Occidental Petroleum eta Repsoleri bezala, lurra eta lur azpia sakratuak direla, eta gainera norberaren kulturak preziorik ez daukala. Ingurumen-gatazka batean hainbat balore agertzen dira: ekologikoak, kulturarenak, giza-taldeen bizaraupenari dagozkionak. Baita ekonomiaren baitakoak ere. Horietako batzuk ez dira neurgarriak.\nHorrela esanda, gatazka ekologikoak nekez kopondu daitezkeela ematen du. Batzuen eta besteen abiapuntuak elkarretik urrunegi egon! Hara, nire liburua, honezkero esan dugunez, ekonomia ekologikoari eta ekologia politikoari buruzkoa da. Ekonomia ekologikoak ekonomiaren eta ingurumenaren arteko gatazka azaltzen du, eta zalantzan jartzen du gatazka hori “garapen iraunkorra”, “eko-eraginkortasuna” edo “modernizazio ekologikoa”-ren gisakoekin konpon daitekeenik. Ekologia politikoak ingurumen-gatazkak aztertzen ditu, horietan diharduten alde desberdinek balorazio-hizkuntza desberdinak erabil ditzaketela agerian utziz. Neurtu ezinezko baloreak daudela ikus daiteke. Dena dirutan neurtzea botere-ariketa baino ez da. Todo necio/confunde valor y precio (ergel orok/balioa eta prezioa nahasi). Nork dauka ingurumen-gatazkak konpontzeko bitarteko jakin bat inposatzeko ahalmena? Balio al dute tokian tokiko demokrazian edota bertakoen lurralde-eskubideetan oinarritutako herri-galdeketek? Zenbateko balioa dauka sakratutasunaren aldarriak? Balore ekologikoek dirutara eramanda baino ez dute baliorik, ala berezkoa dute balio hori, biomasa eta bioaniztasun unitatetan neurtuta? Ekonomia-kontabilitateak beste edozerk baino balio handiagoa dauka? Galdera horiek munduko leku desberdinetako ingurumen-gatazkak behatzearen eta haietan parte hartzearen ondorioa dira. Hortixe dator, hain justu, liburu amaierako galdera: nork dauka balorazio-hizkuntza jakin bat inposatuz konplexutasuna bakuntzeko botere sozial eta politikoa? Joan Martinez Alier (Bartzelona, 1939) -Bartzelonako Unibertsitate Autonomoko Ekonomia eta Ekonomia-Historia Saileko katedraduna. -Europako Ingurumen Agentziako Zientzia-Batzordeko kidea. -International Society of Ecological Economics elkarteko presidentea. -Ecología Política aldizkariko zuzendaria. -Argitaratutako lanak: . La economía y la ecología (1991, Fondo de Cultura Económica, Mexiko) . De la economía ecológica al ecologismo popular (1994, Icaria) . Economía ecológica y política ambiental (2000, Fondo de Cultura Económica, Mexiko) . El ecologismo de los pobres. Conflictos ambientales y lenguajes de valoración. (2004, Icaria)


Garraioak eta Mugikortasun Jasangarria Sustatzeko Saila Irakurri gehiago\nEuskara, Kultura eta Kirol Saila Irakurri gehiago\nmaiatzaren 11(a) Bideodun albiztea Argazkidun albiztea\nAhaldun Nagusiari laguntzeko unitatea #BizkaiaGara sareko boluntarioak gutxienez mendekotasun-egoeran bizi den adineko bat duten 18.500 etxe baino gehiagorekin jarri dira harremanetan, pertsona horien beharrizanak zein diren jakiteko. Guztira, 2.068 aldiz eraman dizkiete adinekoei elika... Irakurri gehiago\nmaiatzaren 08(a) Argazkidun albiztea\nGarraioak eta Mugikortasun Jasangarria Sustatzeko Saila EGAren barruan sortutako koordinazio-mahaiko lehen kidea izan zen, trenbidea EZ den operadore gisa. Gómez Viarrek adierazi duenez: Mugikortasuna kontrolatzea tresna eraginkorra izan da pandemiari eusteko. Haren esanetan, orain, konfinamenduaren ar... Irakurri gehiago\nmaiatzaren 07(a) Argazkidun albiztea\nOgasuna eta Finantzetako Saila Zerbitzu berri honen bidez aitorpenen aurkezpena arindu nahi da zergadunek euren itzulketak lehenbailehen jaso ditzaten, oraindik ezinezkoa baita erakunde laguntzaileetan aurrez aurreko zerbitzua eskaintzea. Oraingoz 24.000 euro baino gutxiagoko dir... Irakurri gehiago


Kriptomonetek errebotea eman eta % 20raino igotzen dira – Ekonomiaren KZ\nKriptomoneten prezioak gora egin du ostegun honetan, aurreko egunetan beherakada handiak izan ostean, eta 15: 00ak inguruan % 20rainoko gorakadak izan dira, baina geroago igoera arindu dute.\nZehazki, 17: 00etan bitcoinak % 10,5eko igoera izan du, 3.976 dolarrekoa, eta 41.551 dolarrekoa izan da (34.014 euro); ethereumak, berriz, % 11,43 egin du gora, 295 dolarrekoa, eta 2.904 dolarrekoa izan da (2.377 euro).\nHala ere, nahiz eta bi kriptomonetak % 10etik gorako gorakadekin kotizatu, 15:30 inguruan igo ziren 42.291 dolarreraino (34.291 euro) bitcoina eta 2.983 dolarreraino (2.442 euro) ethereuma, hurrenez hurren, Elon Musk Teslako kontseilari delegatuak Twitterren argitaratutako dogecoin baten ondorioz.\nBi kriptomonetek galera handiak izan zituzten asteazkenean Txinako agintariek bitcoin bidezko salerosketak debekatzeko hartutako erabakiaren ondorioz, eta Teslak aste honetan bertan egun batzuk lehenago ordainketa gisa ez onartzea erabaki du.\nDiego Morin Igen analistak Europa Pressi azaldu dionez, atzo kriptoen merkatua astindu zuen ‘crash’ a “inbertsiogileek nahiko espero zuten”, Txinaren eta Teslaren erabakietatik haratago.\nHala ere, inbertsiogileetako askok “eskuak burura eraman” zituztela azpimarratu du, kriptomonetak azken hilabeteetan irabazitako guztia galtzen zuela ikusita, balioaren % 30 inguruko jaitsierarekin.\n“Merkatuan bizi izan den euforiaren ondoren, atzoko zuzentzailea beharrezkoa eta osasuntsua zen kriptomoneta askorentzat”, azpimarratu du, eta denbora kontua zela argudiatu du, horietako askok zuten gehiegizko erosketagatik.\nIgen analistaren ustez, ostegun honetako gorakada “esku indartsuek” txikizkariak desagerrarazteko aprobetxatu dutelako izan da, eta horri esker “prezio erakargarriagoetan sartu dira goranzko joerarekin jarraitzeko”.\nHala ere, errebote hutsa edo prezioen finkapena den ikusi beharko dela esan du Morinek.\nMiguel Momobela XTBko analistak ere arrazoi espekulatiboak aipatu ditu igoera honetarako, Muskek dogecoini buruzko argitalpen hori bere sare sozialetan argitaratu ostean.\nMomobelak azpimarratu duenez, mota horretako argitalpenek eragin handia dute kriptomonetetan, Musk bezalako pertsona ezagunen aldetik; izan ere, 2021etik aurrera antzeko mugimenduak egin dituzte.\n← Nafarroako Foru Erkidegoa Fiturren da eskaintza berrituarekin\nJesús Valero, Tecnaliako zuzendari nagusi izendatua →


Nafarroako Torturatuen sarea | Irati Irratia Nafarroako Torturatuen sarea – Irati Irratia\nEgun On, Auñamendi! Nafarroako Torturatuen Sarea eta Karrape irratia\n16 otsaila, 2022 16 otsaila, 2022 Irati Irratia\tEgun on, Auñamendi!\tEgun on Auñamendi, Jorge Txokarro, karrape irratia, leitza, Nafarroako Torturatuen sarea, tortura, unai zabaleta\tLeave a comment\nAsteazken honetan Nafarroako Torturatuen Sareak eginiko agerraldia izan dugu hizketagai Jorge Txokarro Txibirekin. Ondoren, Karrape irratira egin dugu salto Unai Zabaletaren ahotik leitzaldeko kronika jasotzeko. Izenburua: Otsailaren 16ko saioa Iraupena: 2 ordu 30 minutu Klikatu hemen saioa jaisteko\nElkartea sortu eta ekainaren 25erako mobilizaziora deitu du Nafarroako Torturatuen Sareak\n16 otsaila, 2022 16 otsaila, 2022 Irati Irratia\tBerriak, Elkarrizketak, Politika\tEkainak 25, Jorge Txokarro, Nafarroako Torturatuen sarea, tortura\tLeave a comment\nTortura kasuen datuen bilketa egiten dabiltza auzolanean. Banatutako 700 formularioetatik aparte 144 kasu berri atzeman dira jada eta gehiago espero dira. Euskal Memoriaren estimazioaren arabera 1000 kasuren bueltan egonen liratezke eta 80 udalerrietako lagunei eragingo ziezaiokeen estatuko indarrek eragindako abusuak. Larunbatean aurkeztu zuten jendaurrean elkartea eta hau guztiaz solastu gara Nafarroako Torturatuen Sareko kidea den […]\n6 martxoa, 2021 Irati Irratia\tEgun on, Auñamendi!\tEgun on Auñamendi, euskara, idoia zabaltza, Jorge Txokarro, Miguel Angel LLamas, mikel zabalza, Nafarroako Torturatuen sarea, Non Dago Mikel, pitu, tortura\tLeave a comment\nGaur TORTURA landu dugu hitz larrietan. Batetik, Miguel Angel LLamas Pitu izan dugu “Non dago Mikel?” dokumentalaren ingurukoak azaltzen. Bestetik, Nafarroako Torturatuen Sareko Jorge Txokarro “Txibi” Jaurrietarra izan dugu gurean larunbateko mobilizazioaz eta azken gertakariez solasean. Bukatzeko, Idoia Zabaltza izan dugu Errigoraren azken kanpaina aurkezten. Izenburua: Martxoaren 4ko saioa Iraupena: 2:45 ordu Klikatu hemen saioa […]


«Hazten eta konfiantza izaten lagundu nahi diet Senegalgo gazteei» | «Hazten eta konfiantza izaten lagundu nahi diet Senegalgo gazteei» – iparraldekohitza\n«Hazten eta konfiantza izaten lagundu nahi diet Senegalgo gazteei»\nSebastien Sarrailh – Surflaria\nSenegalerako hegazkin bat hartu du Sarrailhek, hangoei surf egiten irakasteko. Materiala ere eraman die. Bizitzan asko bidaiatu duen arren, lehen aldia da halako esperientzia batean murgildu dena.\nSurf egiteko materiala hartuta abiatu zen atzo Sebastien Sarrailh (Miarritze, Lapurdi, 1970) Senegalgo Skirringeko lurmuturrera. Helburu batekin joan da: hango haurrei eta gazteei surf egiten irakastea. Autoz zeharkatu nahi zuen Afrika hasieran, baina, ez duenez egonaldi luzea eginen, hegazkina hartzea erabaki du. Lagunengandik jaso du hara eramateko surf materiala. Esperientzia ongi iragaten bada —hala espero du—, asmoa du datozen urteetan berriz egiteko. Bere pasioa irakatsi nahi du: surfa.\nSenegalera joateko ideia ez zitzaizun zuri bururatu ezta?\nLagun surflari bat dut, ni baino helduagoa dena, Jean Baptiste Caulonque. 70 urte ditu. Duela sei urtetik, negu guztietan doa Senegalera. Uda honetan horretaz mintzatu ginen Miarritzen geundela elkarrekin surf egiten. Gogoa sartu zitzaidan hara joateko. Izan ere, hango surflariek ez dute material asko. Gehienek, gainera, beldurra diote ozeanoari. Ni aspalditik naiz eski eta surf irakasle. Gaur egun, noizean behin ikastaroak ematen ditut. Orduan erabaki nuen materiala eskuratzea jendearen ekarpenen bidez, eta, gero, hara joatea. Lagunen bidez jaso dut gehienbat materiala. Han, saiatuko naiz urari beldurra gal diezaioten, eta itsasora sar daitezen eurak bakarrik.\nEskertzekoa izango da laguntza hori?\nGehienak dira ezagutzen nauten pertsonak, nire lagunak, eta surf egiten dutenak. Irrikan nago jakiteko nola iragaten den bidaia hau. Dena ongi pasatzen bada, eta eskaria handia bada, datorren urtean denbora gehiagorekin prestatuko dut, ardura handiagoz. Baina hau lehenengo aldia da.\nLehen esperientzia da, hortaz. Nola sentitzen zara?\nNik asko bidaiatu dut, baina inoiz ez bidaia honetan daramadan jarrerarekin. Partekatzera noa, ematera eta irakastera dakidan hori. Ez dut bueltan ezer espero. Soilik guk bezainbesteko aukerarik ez duen norbaiti zerbait irakastearen poza. Beren egoera dela eta, ez dute aukerarik surf egiten ikasteko. Ez dut gauza handirik aldatuko haien bizitzan. Hazten eta konfiantza izan dezaten lagundu nahi diet nire egonaldian. Han ez dago surflari askorik. Ez dituzte guk hemen ditugun baliabideak. Guk ikastaroak ditugu, gaitasuna dugula berresten duten tituluak.\nSkirringeko lurmuturrera zoaz. Badakizu nola bizi diren han?\nEz daude gu gauden egoeran inolaz ere, baina ez daude miseria gorrian ere. Ez da Afrikako herrialderik pobreena. Casamance Senegalgo eskualde babestu bat da. Egon dira gerrak, arazo diplomatikoak, eta ez da asko garatu. Nolabait erratearren, eskualde basatia da. Turismoa ez da oso garatua han.\nEskaini behar da laguntza leku horietan? Gehiago al dira norbanakoak edo elkarteek ematen dituzten laguntzak, herrialdeetako gobernuenak baino?\nBai, baina nik nire adinarekin hautu bat egin dut. Ez dut itxaron nahi elkarte batek zerbait egin dezan. Gero, honek funtzionatzen badu, zergatik ez berriro egin? Beharbada erregularki itzultzea erabakiko dut. Agian jende gehiago batuko da, eta gazte gehiagok egin nahiko dute surfa.\nZer ematen dizu surfak?\nArraun surfa eta surfa dira nire kirol gogokoenak. Azken hilabeteetan bidaia luzeak egin ditut, baina orain beste jarrera batekin noa. Bitartekoak eman nahi dizkiet surf egiten ikas dezaten modu seguru batean.\nZenbat ikasle izanen dituzu?\nZehazki, ez dakit. Afrikako kontaktu bat dut. Surf eskola txiki bat du han, baina hasiera besterik ez da haientzat. Galdetu nion ea haurrak surf egiteko prest zeuden, eta erantzun zidan baietz, neskek zutela gogoa gehienbat. Hara heltzean ikusiko dut. Argazki kamera eramanen dut, eta eginen dut erreportaje txiki bat. Gauza gehiago izanen ditut errateko itzultzen naizenean.\nLagunak hitz egin dit hango herri txiki batez. Gazte eta haur dezente daude, baina ez dago deus. Ez naiz sekula joan Senegalera, nahiz eta asko bidaiatu dudan bizitzan. Dakidana da ez dutela gauza askorik, eta ez da bidaia luzea ere. Kontua da hasieran autoz joan nahi nuela, eta materiala nirekin eraman. Maroko guztia zeharkatuko nuke horrela, eta geldituko nintzateke haurrak eta gazteak dituzten Marokoko herrietan. Baina, nire egonaldia laburra denez, ezin dut autoz egin, eta hegazkinean joatea erabaki dut. Aurtengoa ongi pasatzen baldin bada, eta hala espero dut, datorren urtean denbora gehiago hartuko dut itzulia egiteko. Orduan Maroko zeharkatuko dut, hegoaldea batez ere. Mauritania ere bisitatu nahiko nuke, ahal bada.


Lehiaketa bat da, eta xede du gazteei adierazteko aukera ematea, lehen eskutik beren poz, arazo eta intereseko gaiak konta ditzaten.\nParte hartu ahal izango dute 16 eta 35 urte bitarteko gazteek, baldin eta Gasteizen bizi badira, edo betan lanean edo ikasten badihardute... Hori bai!, eskarmentu apur bat ere izango beharko dute Instagramen erabileran!\nFormulario izena ematea besterik ez duzu. Hautatzen eza bazaituzte ere, hileko erronken parte hartu eta 30 € arteko sariak irabazteko aukera izango duzu. Segi ezazu @VitoriaGazteok(Beste leiho batean irekiko da) kontua, eta izango duzu gure berri..


Getxoko udal egoitzak terapia okupazionaleko zerbitzua kendu du - CNT Sindikatua\nGetxoko udal egoitzak terapia okupazionaleko zerbitzua kendu du\nGetxoko udal-egoitzan arreta-zerbitzuan murrizketak eta kaleratze berriak salatu ditu CNTk\nErakunde anarkosindikalistaren arabera, "langileek zerbitzuaren arreta hobetzeko eskatu ondoren egiten dira kaleratzeak, CNTko sail sindikalaren bidez".\nCNTk egoitza horretan duen sail sindikalak "lizitazio berria udal-egoitzatik kentzeko" eskatu du, "maiatzaren 31n terapia okupazionala kentzea dakarrelako, gure adinekoen arreta zuzenean murriztuz eta langileak kaleratuz". Terapeutek bertan bizi diren 82 egoiliarren funtzionaltasuna eta gaitasun kognitiboak lantzen dituzte, eta, horrez gain, estimulazio-programak diseinatu eta gauzatzen dituzte autonomia-mailari eusteko, adinekoen sozializazioa bultzatzeko eta funtzio psikikoak bultzatzeko, taldeko eta banakako jardueren bidez.\nZerbitzu horrek 10 urte baino gehiago daramatza martxan zentro horretan, eta "pertsona ardatz duen arreta-ereduak" pieza garrantzitsutzat jotzen du egoiliarren arretaren kalitaterako. "Bizi garen egoerak zerbait erakutsi badigu, mendekotasuna duten adinekoek zainketa zuzenak, hurbilekoak eta integralak behar dituztela da, ez bakarrik asistentzia arloan", azpimarratu du sindikatuak.\nKontua ez da soilik zahartzaroa gerentzialki kudeatzea, baizik eta bizitza zaintzea eta zaintzen dituztenak zaintzea. "Egunean 2 ordu bakarrik lan egiten duten bi terapeuta prekarioa iruditzen bazitzaigun eta ez bazen nahikoa guztiengana iristeko eta kalitatezko arreta emateko, zerbitzua kentzea onartezina iruditzen zaigu", adierazi du CNTk.\nGure adinekoen ongizateak ere badu zerikusia osasun mentalarekin, euskarri emozionalarekin eta bizitza oso baten ondoren haientzat gizarte gisa eskatzen dugun leku eta garrantziarekin.\nPandemiaren urtea gogorra izan da guztiontzat, baina askoz ere gehiago egoitzetan. Ez da garaia gehien behar denean kentzeko. "Horregatik guztiagatik, beharrezkoak diren ekintza sindikal guztiak egingo ditugu Getxoko Udalak, egoitzako zuzendaritzak edo dagokionak egoera hori berrazter dezaten", iragarri du erakunde anarkosindikalistak.\nIrudiaren iturria: https://labur.eus/p49Nu\nApirila 11, 2021\nAhoztar Zelaietak Residencias\nAbendua 05, 2021\nGlefaran: patronala makurraraz\nAbendua 07, 2021\nSindikatuok mobilizaziora deitu dugu abenduaren 1erako, lan, pentsio eta bizi baldintza duinen alde\nCNTk greba hasi du Ecología y Espacio enpresaren EAEko lantokietan\nLan eta pentsio erreformei ez. Mobilizazioa abenduaren 1ean\nAzaroa 19, 2021


Ardi-moztea - Mintzoak - Ipar Euskal Herriko ahozko memoriaren ataria\nBortutik, Maidalena menditik, ardiak etxera ekarri eta ilea moztu; eta hurrengo egunean bortura itzultzen zituzten. Familiakoen artean egiten zuten lana. Orain urtean bi aldiz mozten da, lehena uztailaren bukaeran eta bigarrena urrian.\nBadihardugu (ahotsak.eus) elkartearen artxibo-kodea: ATH-001-10\nGaia(k): Baserrialdeko bizimodua, Abere hazkuntza\nOrbaizetako artzain batzuen izenak\nAitamak etxetiarrak (edo egoiliarrak)\nEuskarazko hitzekin zentsura saihestu


Irekia Eusko Jaurlaritza - Gobierno Vasco :: Eusko Jaurlaritzak adingabeen Zeuk Esan arreta-zerbitzua indartu du, kanpaina batekin eta erreminta berriekin\nEusko Jaurlaritzak adingabeen Zeuk Esan…\n\nEusko Jaurlaritzak adingabeen Zeuk Esan arreta-zerbitzua indartu du, kanpaina batekin eta erreminta berriekin Iturria: Irekia\n\n\n\n\n\nAzaroaren 20an, Haurren Eskubideen Nazioarteko Egunean, Jaurlaritzak Euskadiko ikastetxe guztietan banatuko diren sustapen-bideoa, liburuxka eta pegatina aurkeztu ditu\nBost urteren ondoren, telefono bidezko arreta-proiektua hazi egin da; hori horrela, gaur egun normalean kanal berriak (esaterako, sarea sozialak) erabiltzen dituzte adingabeek beren kezkak jakinarazteko\nEusko Jaurlaritzako Enplegu eta Gizarte Politiketako sailburuak, Ángel Toñak, gaur goizean eman duen prentsaurrekoan, haurrei eta nerabeei arreta emateko Zeuk Esan 116111 zerbitzuaren berritasunak aurkeztu ditu. Sailburuarekin batera izan dira Familia Politikaren zuzendari José Luis Madrazo eta Hezkuntza, Hizkuntza Politika eta Kultura Saileko Hezkuntza Berriztatzeko zuzendari Begoña Garamendi. Hirurek sailarteko lankidetzaren berri eman dute. Elkarlan horri esker, zerbitzuari buruzko informazioa emango dute lehen hezkuntzako, bigarren hezkuntzako eta adingabeak dituzten Lanbide Heziketako ikastetxe guztietan.\nÁngel Toñak esan duenez, haurrei eta nerabeei arreta emateko Zeuk Esan zerbitzuaren laguntza-telefonoa, 116111 zenbakian, Gizarte Zerbitzuen Euskal Sisteman berriki onartutako Prestazioen eta Zerbitzuen Katalogoko zerbitzuen artean sartzen da.\nJaurlaritzak beste bultzada bat eman nahi dio oraintsu bost urte bete dituen programari; izan ere, «adingabeen arazoei eta kezkei arreta emateko oso baliagarria da», Enplegu eta Gizarte Politiketako sailburuaren arabera. Telefonozko zerbitzu bat da eta teknologia berrien bidezko beste kanal batzuetara ere hedatu da. Horrela, 116111 telefono-zenbakiaz gain, (doakoa, anonimoa eta ez du arrastorik uzten telefono-fakturetan) badira bestelako komunikazio-bideak ere, esaterako: webgunea, (www.euskadi.eus/zeukesan); blogak (bat adingabeentzat eta bestea adingabeekin lan egiten duten helduentzat http://zeukesan.blog.euskadi.net eta http://helduakzeukesan.blog.euskadi.net/); Youtube kanala (https://www.youtube.com/user/Zeukesan); eta sare sozialak (@Zeukesan eta https://es-es.facebook.com/zeukesan). Prentsaurrekoan azaldutako berritasunetako bat izan da zerbitzuak newsletter bat izango duela. Hamabostean behin argitaratuko den aldizkari bat izango da newsletter hori eta haurrekin zein nerabeekin zerikusia duten albisteak irakurri ahal izango dira. Aipatutako aldizkaria harpidedunei bidaliko zaie posta elektronikoaren bidez (zerbitzuaren webgunean dagoen estekaren bidez harpidetu ahal izango da) eta sare sozialetan ere eskegiko da.\nHaur eta gazteen premiei erantzutera bideratutako zerbitzu hori sustatzeko, Enplegu eta Gizarte Politiketako Saila eta Hezkuntza, Hizkuntza Politika eta Kultura Saila elkarlanean arituko dira, adingabeak dituzten ikastetxeen bitartez egingo den zabalkunde-kanpainan. Begoña Garamendik, Hezkuntza Berriztatzeko zuzendariak, azaldu duenez, difusioa Berritzegunei esker burutzen ari da. Dagoeneko Lehen Hezkuntzako aholkulari, Bigarren Hezkuntzako eta Batxilergoko orientatzaile, LHko zentroen zuzendari eta Premia Berezietako aholkulari bakoitzarekin harremanetan jarri dira arduradunek, postaz, kanpaina berrian parte har dezaten. Honetan datza kanpaina, hain zuzen:\nIkasleei horretarako diseinatutako bideoa erakustea.\nIkasleei 116111 telefono-zenbakia beren mugikorreko kontaktuetan gordetzeko proposatzea.\nTutoretzaren zati bat zerbitzuari eskaintzea: esaterako, webgunea eta Facebook eta Twitter profilak erakustea.\nZabalkunde kanpainaren bitartez, 6 urtetik aurrerako adingabe guztiek zerbitzua ezagutzea lortu nahi du Eusko Jaurlaritzak; horrez gain, irakasleen artean ere eman nahi du ezagutarazi nahi du, adingabeen babesgabetasun edo eskubideen urraketako egoerak hauteman baititzakete.\nHain justu, eta adingabeak laguntzeko pentsatutako zerbitzu bat izanik ere, hainbat helduren deiak jasotzen ditu: guraso, familia, irakasle eta hezkuntza ez-arautuko profesional eta/edo begiraleak, bai eta haurtzaroari eta nerabezaroari lotutako beste hainbat pertsona ere. Izan ere, baliteke helduek zenbait egoera hautematea –eskola-jazarpena, kasu– baina ezin aurre egitea, edo ez jakitea nola.\nHaurren Eskubideen Nazioarteko Egunaren esparruan, Enplegu eta Gizarte Politiketako sailburuak zera azpimarratu du: «haurrek beren buruarekin ondo sentitzen eta bai familien bai erakunde publikoen laguntza eta babesa duten sentimenduarekin hazteko, funtsezkoa da Gobernuak horretara bideratutako tresnak eskaintzea haur eta nerabeei, modu unibertsalean eskaini ere».\nGaur azaldu dutenez, 116111 telefono zenbakiak ez du haur edo nerabeen kalteberatasun eta babesgabetasun egoerak jakinarazteko soilik balio (baita ere); orobat, prebentzio-zerbitzua izateko borondatea du. Hau da, haur eta nerabeek egoera zail bati aurre egin beharreko kasuetan, dela arazo txikia, dela handia, konfiantzazko lagun diskretu eta eraginkor bat izan nahi du. Telefonoaren beste aldean psikologian edo gizarte-zientzietan prestatutako eta adingabeekin tratuan eskarmentatutako heldu bat egoteak laguntza bilatzeko aukera ematen du betiere.\nIzan ere, haur eta nerabeek arazo eta kezkak dituztenean, batzuetan inguruko helduek eskaintzen diegun garrantzi eskasarekin egiten dute topo. Zenbaitetan, ez dute inor aurkitzen beren sentimendu eta emozioak kontatzeko. Batzuetan ezin dituzte definitu ere ez; beraz, zerbitzuak profesional bat eskaintzen die telefonoaren bestaldean, banan-banako arreta emateko.\nBabesgabetasun kasuen aurrean, Zeuk Esan zerbitzuak bere jardunbidea abiarazten du. Hala, 116111 zerbitzua erantzuten duen lantaldeak haur eta neraberen bat babesgabetasun-arriskuan dagoela sumatzen badu, dagokion gizarte-zerbitzuari jakinarazi beharko dio. Kontsultatzaileak salaketa jarri edo gertatutakoa jakinarazi nahi badu, kudeaketak non egin eta harremanetan zeinekin jarri behar duen esango diote. Kontsultatzaileak ez badu salaketarik jarri edo jakinarazi nahi, Zeuk Esan zerbitzuak jakinarazi eta komunikatuko dio ofizioz zeregin hori beteko duen pertsonari.\ntona_kasu_ezberdinak_eu_.mp3 behera kargatu (2 MB)\nintervencion_tona_zeuk_esan... behera kargatu (70 MB)\ntona_telefonoa_bost_urte_eu... behera kargatu (1 MB)\ntona_kasu_ezberdinak_eu.mp3 behera kargatu (2 MB)\ntona_telefono_ayuda_es_.mp3 behera kargatu (2 MB)\ntona_kasu_ezberdinak_eu.mp4 7 MB\ntona_telefonoa_bost_urte_eu... 6 MB


Elkarrizketa Begoña Gavilán-i, EDE Fundazioaren enplegu inklusiboko sailaren arduradunari – Parque Científico y Tecnológico de Bizkaia\nAlbisteak > 2019 > Elkarrizketa Begoña Gavilán-i, EDE Fundazioaren enplegu inklusiboko sailaren arduradunari\n“Parke Sarearekin elkarlanean aritzeak aukera eman digu enpresek gizarte ardurarako berezko politikak eratzeko bitartekotzat har gaitzaten”\nAurreko urtearen amaieratik, Bizkaiko Zientzia eta Teknologia Parkeak Emaktiva programan parte hartzen du. Gizarte-bazterkeria jasateko arriskuan dauden emakumeak lan-merkatuan sartzea errazten duen EDE Fundazioaren ekimena da Emaktiva. Emakume horientzat, lana soldata bat jasotzea baino askoz gehiago da; autoestimua berreskuratzeko, independenteak izateko eta bizitza berri bati ekiteko aukera da. Parkearentzat, gizartearekiko konpromisoa erakusteko eta bertan kokatutako enpresei beren ekarpentxoa egiten laguntzeko aukera da. Programa hau gizarte- eta lan-arloko jokabide onenak hautatzen dituen Europako Inklusioaren aldeko Berrikuntza Sarearen hirugarren deialdiko finalistetako bat izendatu berri dute. Fundazioaren Enplegu Inklusiboko sailaren arduradun Begoña Gavilánek azaldu duenez, “taldearen ahalegina eta ilusioa aintzat hartu dituzte, eta horrek bide onetik goazela adierazten digu eta lanean jarraitzeko bermea eta bultzada ematen dizkigu”.\n-Nola aurkeztuko zenioke EDE Fundazioa haren berri ez duen norbaiti? Nori laguntzen diezue eta zer prestakuntza eskaintzen duzue?\n-Fundazioa 1976an sortu zen. Garai hartan, Gazteriaren Hezitzaileentzako Elizbarrutiko Eskola zen, eta aisialdiko monitore eta zuzendari ikastaroak eskaintzen zituen. Geroago, gizarte mailako esku-hartzearen arloan hasi zen lanean. Prozesu juridiko-instituzional baten ondorioz, 1990ean fundazio kanoniko bihurtu zen, eta fundazio zibila da 2009tik. Ibilbide luze horretan zehar, hainbat lan-arlo jorratu ditu. Gaur egun, Lanbidek lan-orientazioa eta enplegurako prestakuntza eskaintzeko homologatutako erakunde bat gara, eta profesionaltasun-agiria eskuratzeko aukera ematen diegu langabetuei, lanak jardunaldiaren % 33 baino gutxiago hartzen dien langileei edota beren jarduera eta prestakuntza batera dezaketen autonomoei. Hainbat ikasgai eskaintzen ditugu: administrazio-jarduerak, sistema mikro-informatikoak, webguneen diseinua edo arreta soziosanitarioa. Bestetik, herri-administrazioei ere laguntzen diegu gizarte baliabideen eta politiken diseinuan. Gaur egun, EDE Fundazioan gizarte-eraldaketaren alde dihardugu lanean, enplegu inklusiboa, gizartearen parte hartzea eta komunitateen garapena bultzatuz eta gizarte-, kultura- eta hezkuntza-mailako esku-hartzearen arloko aholkularitza- eta ikerketa-zerbitzuak eskainiz.\n-Helburu orokor horiekin lotuta, zein da Emaktiva programaren bereizgarria?\n-Lan-orientazioaren arloan egindako bidearen eta, gehienetan genero indarkeriaren biktima izateagatik, zaurgarritasun egoeran dauden emakumeekin egin dugun lanaren emaitza da programa. Bi ardura horiek elkarri estu lotuta zeudela ohartu ginen; izan ere, bizitzan zehar indarkeria motaren bat jasan duten emakumeen behar nagusietako bat enplegu bat lortzea ahalbidetuko dien lan arloko orientazioa jasotzea da. Gizarte-bazterkeria zein pobrezia-egoera jasateko arrisku bikoitza duen kolektiboa izanda, haiei modu espezifikoan zuzendutako programa bat martxan jartzea beharrezkoa zela pentsatu genuen. 2016an abiatu zen programa, Europako Gizarte Funtsaren, Bizkaiko Foru Aldundiaren, Lanbideren eta zenbait erakunde pribaturen (BBK-ko Gizarte Ekintza, horien artean) babesaz. Ondoren, emakumeak lan-munduan sartzea ahalbidetuko zuen sarea eratzeko, konpainia ugari biltzen dituzten enpresa talde handiekin elkarlanean hasi ginen: Bizkaiko Enpresarien Konfederazioarekin, Euskadiko Lan Sozietateen Elkartearekin edo Bizkaiko Teknologia Parkearekin berarekin. Egun, programan parte hartu duten emakumeen nahiz haiek kontratatu dituzten enpresen poztasun-maila oso handia dela esan dezakegu. Lehen bi urteetan 144 lan-eskaintza kudeatu ditugu, eta 102 emakumek lana lortu dute.\n-Gainera, halakoetan enplegua lan hutsa baino askoz gehiago da.\n-Bai, hori funtsezkoa da. Hasieratik argi geneukan gure betebeharra zailtasunak dituzten emakume horiei enplegu bat bilatzen laguntzea zela, baina ez soilik lan bat izan dezaten, baita autonomia pertsonal handiagoa eskura dezaten ere. Enpleguaren bidezko autonomia ekonomikoa zikloaren amaiera baino ez da. Emaktiva ahalduntze pertsonal eta sozialerako programa bat da. Integrala eta zeharkakoa. Hau da, alderdi guztiak lantzen saiatzen gara, esperientzia zailak bizi izan dituzten emakumeek beren buruarekiko konfiantza berreskura dezaten. Beren egoeraren arrazoiez jabetu daitezen lortu behar dugu eta egoera hura aldatzeko tresnak eman behar dizkiegu, proaktiboak izan daitezen konponbideak bilatzeko orduan. Haien jarrera, erresilientzia, komunikatzeko ahalmena edo taldean lan egiteko gaitasuna zein garrantzitsuak diren ulertarazten diegu. Ikuspegi feminista batetik egiten dugu hori, genero-rolak, estereotipo sexistak eta segregazio horizontala baztertuta, horiek guztiek emakumeek soilik etxeko lanen arloan eta antzeko jardueretan lana bilatzera bultzatzen baitituzte, non enpleguak ez dien egiazko independentziarik ekarriko. Azkenean, emakume batzuek enplegua berehala lortzen dute eta beste batzuek ez, baina gure helburua denek enplegu bat bilatzeko gaitasuna izatea da, hots, beren kabuz moldatzeko ahalmena izatea.\n-Zer lanpostu ezberdin betetzen lagun dezake programak enpresetan? Bada aukerarik, lanpostu jakin bat bete ahal izateko, pertsonak enpresa batek adierazitako behar zehatzei erantzuteko presta ditzazuen?\n-Bai, jakina. Pozik egingo genukeen zerbait da. Enpresa batek profil jakin bat beharko balu eta kontratazioa egiteko konpromisoa hartuko balu, haiekin batera poz-pozik garatuko genituzke beharrezko prestakuntza-jarduerak. Gure jakintza osoa enpresen zerbitzuan jartzen dugu, baina haiengandik ere ikas dezakegu zeintzuk diren merkatu-hobi berriak. Urtero berrikusten dugu gure prestakuntza-eskaintza, enplegu-eskaera handiena duten arloetara egokitzeko, eta iradokizunak jasotzera zabalik gaude.\n-Zer garrantzi du Fundazioarentzat Parke Sarea zuekin halako programa espezifikoetan elkarlanean aritzeak eta zuek Bizkaiko Teknologia Parkeko enpresekin harremanetan jartzeak?\n-Guretzat lankidetza oso garrantzitsua da hasieran aipatzen nuen sare hura ehuntzeko. Programaren gakoetako bat kalitatezko enplegu-aukera errealak bilatzean datza, eta Bizkaiko Teknologia Parkea, gure ekintzak gauzatzen ditugun eremua, funtsezko aliatu estrategikoa izan zitekeela ohartu ginen. Enpresen ateak irekitzen dizkigu eta haiekin harremanetan jartzeko bermea ematen digu, beraien gizarte ardurarako politikekin bat datozen ekintzak burutzeko bitartekotzat har gaitzaten. Askotan, enpresek ez dakite oso ondo inguruarekiko konpromisoa edo berdintasunaren aldeko apustua nola eratu, eta Parkearekiko elkarlanak aukera ematen digu esateko lehen pausoa erraz-erraza dela, nahikoa dutela guregana jotzea lan-eskaintza bat dutenean edo, bestela, borondatezko lanak eginez gure prestakuntza-ikastaroetan parte hartzea. Itxaropen handiak ditugu emaitzetan. Parke Sarearen zuzendaritza bat dator helburu horiekin eta hasieratik erakutsi zuen guri laguntzeko prest zegoela. Parkeko enpresei programa lehendabiziko aldiz aurkeztu genien egunean bertan, haietako batek sorrera berriko lanpostu baterako kontratazio-eskaintza egin zigun.


Aske dago David Urdin ANean agertu ondoren eta kondena larri baten arriskua saihestuta | Euskal Herria | Naiz\n2021 EKA. 10 - 14:48h\nAske dago David Urdin ANean agertu ondoren eta kondena larri baten arriskua saihestuta\nDavid Urdin burlatarra aske utzi du Auzitegi Nazionalak, bertan agertu ondoren eta Fiskaltzarekin akordioa lortuta. Bi urteko zigorra ezarri diote azkenean baina hasieran 27 urteko eskaera egina zen bere kontra, kale borroka argudiatuta.\nDavid Urdin, aske Auzitegi Nazionaletik igaro ondoren.\nBi urteko espetxe zigorra ezarri ondoren aske da David Urdin Perez nafarra. Ostegun honetan epaitu dute Auzitegi Nazionalean, eta Fiskaltzarekin akordioa lortu ostean horretan gelditu da kondena, kartzelara itzuli gabekoa. 2007tik 2009ra bitarte hamabost hilabete eman zituen preso.\n2007an Nafarroako toki ezberdinetan trenbideen aurkako zenbait sabotaje leporatzen zitzaizkion Urdini. Ohi bezala, kale borrokako ekintza horiek «terrorista»tzat jotzen zituen Fiskaltzak eta ondorioz 27 urtez kartzelaratzea eskatu zuen.\nGeroztik oso egoera zailean egon da Urdin, jazarpenari iskin egin beharrean, isolatuta. Atxilotze agindua luzatua zen bere kontra. Gaur Auzitegi Nazionalean bere burua aurkeztu ondoren gauzatu dute atxiloketa baina segituan burutu da epaiketa eta akordioa iritsi da bertan, kondena bi urtetara jeistea lortuz.\nTrenbidearen aurkako ekintzegatik Adif-i eman beharreko kalte-ordaina Urdinek egin duela eta eragindakoa bere gain hartu duela baloratu du Fiskaltzak (bere garaian ere jada onartu zuen baina hala ere 27 urteko eskaera hura jasan behar izan zuen). Kalteak eragiteagatik sei hilabeteko bi delitu egotzi dizkio epaiak eta sua egiteko osagaiak izateagatik urtebeteko beste bat: guztira, bi urte.\nEkintza hauengatik lau gazte auzipetu zituzten Urdinekin batera eta Burlatako bizilagun hau zen epaitzeko falta zen bakarra. Azkenean konponduta gelditu da bere egoera.\nSortu: gainerako iheslariak ere etxera\nSortuk pozik hartu du Urdinen askatasunaren albistea eta ohar batean adierazi du «onena» litzatekeela gainerako iheslari eta deportatuek ere etxera itzultzeko aukera izatea, «inolako oztoporik gabe».\nIheslari eta deportatuen auzia lehenbailehen konpontzea ezinbesteko jo du indar abertzaleak, «bake, askatasun eta bizikidetza demokratikoan oinarritutako jendarte bat nahi badugu». Nabarmendu duenez, lege arruntean oinarritutako neurriak aplikatuz gero, «oraintxe bertan konpon liteke iheslari eta deportatuen afera».\nHorregatik dei egin dio Auzitegi Nazionalari «itzultzea nahi duten iheslariei oztopoak jartzeari» utz diezaion eta gogora ekarri du haietariko askok «torturaren sufrikarioa saihestearren» alde egin zutela.\nEspainiar eta frantziar estatuei ere zuzendu zaie eta exijitu die «beraiek abiatu zuten deportazioaren figura legez kanpokoa indarrik gabe utz dezaten».\nSorturen arabera, oraindik 28 iheslari eta zortzi deportatu politiko daude. «Guztiak aske eta etxean behar ditugu», aldarrikatu du.


JAMAICAN GROOVE: Musika berria Kobenhavndik\nMusika berria Kobenhavndik\nBinilo berriak erosi nituen Kopenhagenen eta horien artean bi aurkezten dizkizuet, zaharrena eta berriena.\nZaharrena lehenengo, errespetoagatik:\nAbyssiniansen "Satta Massagana" diskoa da, ikusten duzuen bezala. Dudarik gabe, historiako reggae diskarik garrantzitsuenetakoa, eta gida ia guztietan aurreneko hamarren artean kokatua. Eta estatus hori ez da merezi gabe lortua. Diskoari izena ematen dion abestia, esaterako, Rasta musikaren himnoetako bat da, 1969an grabatua (Rasta gaiei loturiko musika apenas egiten hasten zenean), eta Bernard Collins taldekieak 1998ko elkarrizketa honetan aipatzen duenez estudioan grabatzea okurritu zitzaien aurreneko abestia. Letra urruneko lurralde sakratu baten inguruan mintzatzen da, gaurik gabekoa. Askatzen duen mistizismoak Jamaikan gaur egun elizkizunetan abesti hau kantu bezala erabiltzeraino iristera bultzatu du. Hara hor garrantzia!\nDiska osoa deskargatzeko: (Abesti pare bat ere sartu ditut musika erreproduktorean)\nTa orain, berriena:\nB&B International taldeak Wendy Wonder abeslariaren ahotsarekin ateratako 12"tako (binilo handia) "Not Touching the Ground" EPa da (aurpegi bakoitzean abesti bat baino gehiago duena). Ameoba izeneko musika denda batean lortu nuen (musika elektronikoz betea dagoen disko denda zuri, elegante, disko gutxiko baina ondo aukeratutakoetakoa).\nBi abesti nagusiak, A aurpegian daudenak, oso interesgarriak dira. Funk-Reggae estilokoak dira, baina "Ska beat"ak dantzatzeko ikutu berezia ematen die. Neskaren ahotsa sakona eta potentea da, dudarik gabe. Deskubrimendu interesgarria benetan. Webetik ateratako bi abesti horietako bat erreproduktorean duzue.\nTagak: denmark, funk, jamaica, music, musika, rastafari, roots, ska\nMusika berria, blogean Danimarkatik jarria!\nJazzaldia helps us in keepin on True & pure Jamaic...\nFlickr contact interesgarria...\nDj Laiakoekin kontzertua eta manifa II\nDj Laiakoekin kontzertua eta manifa I\nGuantanamerak badu iada beste bertsio bat... oso g...


Autobusak | San Fermin Ikastola\nAUTOBUS IBILBIDEAK 2021-22146.17 KB\nSan Fermin Ikastolak ingurumenarekiko konpromisoa du. Gure ingurunearen jasangarritasunaren erantzule gara eta baliabideak zentzuz zaintzearen alde egiten dugu. Horregatik, familiei garraio-zerbitzu eroso, irisgarri, ekonomiko eta ahalik eta ekologikoena eskaintzen diegu. Gure garraio-sareak egunero 1.000 ibilgailuk sortuko luketen CO2 isuriak aurreztea ahalbidetzen du.\nHaur Hezkuntzako eta Lehen Hezkuntzako ikasleak artatzen dituzten 17 autobus-ibilbide ditugu, eta Bigarren Hezkuntzako eta Batxilergoko beste 12. Ibilbide optimizatuak eskaintzen ditugu, ahalik eta puntu gehien biltzeko eta ikastetxera azkar lekualdatzeko. Ikasleen bilakaeraren arabera, ikasturte-hasiera bakoitzean ibilbideak berrikusi eta optimizatzen ditugu.\nSan Fermin Ikastolaren autobus sareak Iruñerria eta Iruñerriko zatirik handiena hartzen du. Ikasleen segurtasuna bermatzeko, Haur Hezkuntzako eta Lehen Hezkuntzako autobusek zaintzaile bat dute, gure lantaldeko kidea dena. Profesional hori geroago ikastolako beste espazio batzuetan (jolastokian edo jantokian, adibidez) haurrek aurkituko duten pertsona bera da.\nAUTOBUS GELTOKI BERRI BAT SORTZEKO ESKAERA\nAUTOBUS BIKOITZA ESKATZEKO


NIRI BURUZ — A G A R A\nAGARA BILDUMAK NIRI BURUZ\nEUSKARA AGARA BILDUMAK NIRI BURUZ ENGLISH HOME COLLECTIONS ABOUT\nSOINEAN ERAMATEKO ISTORIOAK\nAtsegin dut trena. Etxera naraman trena. Begiak paisaian jarri eta nigan bidaiatzen dudan momentua. Zenbat bidaia ote dago bagoi bakarrean? Istorioz eginik ote daude ere trenak?\nGoizero istorioak soinean ditugula ateratzen gara mundura.\nIstorioak maite ditut eta horiekin bitxiak egitea da nire bidaia.\nSuak hurtzen duenari forma emanez bitxiak sortzea.\nBitxigilea. Sortzailea eta egilea.\nHitzen mundutik nator. Euskal Filologia ikasi nuen eta irakasle lanetan aritua naiz. Hitzak xehetu, bildu, ordenatu, multzokatu eta berriz ere eztandarazten egin nituen zenbait urte.\nBitxiekin topo egin nuen arte.\nDuela urte batzuk mundu berri bat jarri zitzaidan parean eta hari segika bide berri bati ekin nion.\nBitxigintza Teknikoa ikasi nuen Donostiako Easo Politeknikoan. Orduan egin nuen salto suaren mundura. Funtsean alde handirik gabe, kontatzea baitzen gakoa. Batean hitza zen tresna eta bestean sua, baina bietan istorioak abiapuntua.\nIkasitakoa praktikan jarri nuen Poloniako lur hotz-goxoetan. Wroclaw hiriko Silver Art estudio txikian Chris eta Marek izan ziren maisuak eta haiekin ikasitakoaz maleta beteta itzuli nintzen etxera. Abentura gogoz sortu zen milimetrotan proiektua. Eta bertan, beste hiru bitxigilerekin batera bi urtez gure istorioak sortuz eta kontatuz egin genuen bidaia.\nBidaia amaitu zen, baina ez kontatzeko gogoa eta hala, Bitxigintza Artistikoa ikastera itzuli nintzen Easo Politeknikora.\n2018an Errenteriako Habian! Fabrika Kreatiboan txoko bat egin zidaten eta bertan nago ordutik.\nForma berriekin nire burua harritzea, loturak egitea eta etengabe bilatzea da gehien gustatzen zaidana.\nBaina bereziki, benetan maite dudana, zuei istorioak kontatzea da.\nMaite dut kafe goxo bat hartu eta zu entzutea. Baduzu zerbait kontatzeko. Maite ditut zure istorioak. Kontatzerakoan begietan duzun dizdira eta eskuen mugimendu dantzaria. Eta hitz bakoitza bata bestearen errenkan doanean gertatzen da magia. Gordeta zegoenak hartzen du berriz ere bizia. Eta halaxe da, kontatzen dena inoiz ez baitago hilik.\nGugan dauden istorioak gara.\nauthor jewelry · bitxigintzaMASUSTAOREKAMASUSTAK\nSizing · Neurriak Contact · Kontaktua Privacy\nStockists · Dendak


Bizikleta plana aurreratuko da | www.amorebieta.com\nInicio Kirolak Bizikleta plana aurreratuko da\nBizikleta plana aurreratuko da\nAmorebieta-Etxanoko Udalak 500.000 euro bideratuko ditu ‘Amorebieta-Etxano Bizikletaz 2022´ proiektura, lizitazioa urtea amaitu baino lehen martxan jartzeko\nUdalak abian jarriko duen proiektu honek 1.139.000 euroko aurrekontua izango du.\nAmorebieta-Etxanoko Udalak 500.000 euroko aurrekontu-aldaketa onartu du «Amorebieta-Etxano Bizikletaz 2022» proiekturako, urte honetan lizitatu ahal izateko eta hala, ahalik eta epe laburrenean martxan jartzeko. Udalak abian jarriko duen proiektu honek 1.1390.000 euroko aurrekontua izango du.\n`Amorebieta-Etxano Bizikletaz 2022´: bizikleta bidezko mugikortasuna sustatuz\nIrailean aurkeztu zuen Udalak `Amorebieta-Etxano Bizikletaz 2022´ plana, bizikleta bidezko mugikortasuna sustatzeko helburuarekin. Planean aurreikusi bezala, Udalak bizikleta-bideen presentzia indartu nahi du udalerrian, bide-segurtasuna hobetzearekin batera. Hori lortzeko bidean, aurkeztutako planean Udalak hainbat jarduketa aurreikusi ditu, besteak beste: egungo seinalizazioa hobetzea; bizikleta bideek jarraitasuna izatea; egungo bidegorriak eta interkonexioak seinaleztatzea; ingurumenaren aldetik zona baketsuak sortzea… Udalak urteak daramatza proiektu honetan lanean, eta 500.000 euroen injekzio honekin nahia da lanak ahalik eta azkarren martxan jartzea.\nArtículo anteriorMejoras en San Pedro y Nemesio Bikandi\nArtículo siguienteQueremos una victoria cuanto antes


Aurkezpenak: Topaketa bat hiltzeko modu erraza | Martech Zone\nAurkezpenak: Topaketa bat hiltzeko modu erraza\nLarunbata, martxoa 14, 2009 Larunbata, urria 18, 2014 Douglas Karr\nbatekin dago PowerPoint aurkezpen ikaragarria. Jean Palmer Heck publikoa da eta jendaurrean hitz egiteko entrenatzailea nork partekatu zuen bere liburua, Pinguinoak, pavoiak eta krepe nirekin. PowerPoint-erako liburu zoragarria da urritasuna... ni ni izango nintzateke.\nAlde onetik, nire PowerPoint diapositibak denboran zehar eboluzionatu dira eta edizio bakoitzean praktika egokiak gehiago jarraitzen ditut. Hemen duzu azkeneko diapositiba - sorta Zure Programa sustatzea blogean Walker informazioa aurkezpen bikainaren adibide bikaina dela uste dut ... aurkezpen bikainak eraikitzeko aholku bikainak dituena.\nJean-en gidak PowerPoint-eko aurkezpen hobeak diseinatzeko formula, argibideak, aholkuak eta ideiak eskaintzen ditu. Irudiak aurkezpen bikaina diseinatzeko oso elementu kritikoa denez, nire aholku pertsonala denbora pixka bat igarotzea da iStockphoto transmititzen saiatzen ari zaren informazioa onartzen duten irudi biziak aurkitzeko.\nGastatu dirua irudi bikainetan - inbertsio handia da!\nTags: alexei kapterevheriotza powerpoint bidezpowerpointaurkezpenaslideshare\nProzesuak, baimenak eta baimenak\nMar 14, 2009 at 2: 18 PM\nIkus-entzunezkoak aurkitzeko beste modu bikaina Flickr-en bilaketa aurreratua egitea da "Bilatu soilik Creative Commons" laukia markatuta.\nZiurtatu egozpen eta erabilera jarraibideak betetzen dituzula.\nHarrituta nago ikusi ditudan aurkezpen izugarriekin hainbeste denbora bizi izan dudalako.\nHemen duzu mundu hobea. 😀


Nibanaxarabakoa – Arabako Foru Aldundia\nBBG Lehiaketa Arabako hegoaldera doa!\nPosted on: 2021-06-01 /\nAguraingo Harresi Aretoan izan da gaur Bertsoa bizi gazte eguna eta bertan jokatu da Arabako Eskolarteko Bertsolari Txapelketako finala ere. 10:00etan lehiaketara aurkeztutako bideoklipak eta mokoka formatuko bideo laburrak proiektatu dira eta bertan jakinarazi da zeintzuk izango diren irailaren 1, 2 eta 3an Manurgako egonaldia sari moduan eskuratu duten gazteak. Oion eta Kanpezun geratu da\nBozkatu Bi lagun zer erosi zalantzan\nBozkatu Bikotea edo lagunak\nBozkatu Kanpezu VS Maeztu\nBozkatu Medikua eta negazionista\nBozkatu Gazteak gara\nBozkatu Aguraingo bertso eskola\n2021eko Bertsoa Bizi Gazte lehiaketa badator\nPosted on: 2021-03-26 /\n2021ean ere Arabako Foru Aldundiak eta Arabako Bertsozale elkarteak BERTSOA BIZI GAZTE bideo klip eta “Elkarri mokoka” bideo laburren lehiaketa abiatu dute beste urte batez. Gazteen euskarazko sormena bultzatzea du helburu proiektuak. Maiatzaren 15ean Agurainen izango da final handia. 14-18 urte bitarteko gazteentzako proposamena da. Gutxienez hiru eta gehienez zortzi laguneko taldea osatu eta 2-3


Txina Kalitate handiko 1kV Bero txikitzeko hiru nukleoen amaierako kitaren fabrikatzaileak eta hornitzaileak - Huayi\nBero uzkur daitekeen kablearen industria nagusietako bat denez, gure 1kV Bero Uzkur daitekeen Hiru Nukleoen Amaierako Kita oso erabilia da ekipamendu elektronikoen kableatu iragazgaitzean, alanbre-adarraren zigilatzea finkoa. Gure lantegi independenteak 14.000 metro koadro baino gehiagoko ekoizpena hartzen du eta proba-ekipamenduak osatuta daude.\n1.Product 1kV Bero Uzkurtzeko Hiru Nukleoen Amaierako Kitaren Sarrera\nGure 1kV Bero Uzkurtu daitekeen Hiru Nukleoen Amaierako Kita isolamendu-hodi moduko bat da, tenperatura altuko uzkurdura, suaren aurkako leuna, isolamendua eta korrosioa prebenitzeko funtzioa duena. 1kV Bero Uzkurtzeko Hiru Nukleoen Amaierako Kit-a erradiazio-lotura anitzeko polimeroz osatuta dago. Berotu ondoren, kablea ondo bilduta kontratatzen du, isolatzeko, zigilatzeko eta babesteko helburua lortzeko.\nBero uzkur daitekeen kablearen industria nagusietako bat denez, gure 1kV Bero Uzkur daitekeen Hiru Nukleoen Amaierako Kita oso erabilia da ekipamendu elektronikoen kableatu iragazgaitzean, alanbre-adarraren zigilatzea finkoa. Gure lantegi independenteak 14.000 metro koadro baino gehiagoko ekoizpena hartzen du eta proba-ekipamenduak osatuta daude. Hiru nukleoen amaierako kit-a -55 â„ƒ~105â„ƒ da, zahartze-bizitza 20 urte artekoa da, uzkurtze erradiala â‰¥% 50, luzetarako uzkurdura <5%, uzkurtzeko tenperatura 110â„ƒ ~ 140â„ƒ da. 1kV Bero Uzkurtzeko Hiru Nukleoen Amaierako Kit Instalazioaren onarpen-proba estandarrak eta funtzionamenduaren gainbegiratzea dagokien araudiaren arabera egingo dira. 1kV Bero Uzkurgarriaren epe luzerako zerbitzuaren tenperatura tartea\nGure bero uzkur daitezkeen produktuak, 1kV Bero txikitzeko hiru nukleoen amaierako kitak, ISO9001: 2015 kalitatea kudeatzeko sistema, ISO14001 ingurumena kudeatzeko sistema eta OHSAS18001 laneko osasuna eta segurtasuna kudeatzeko sistema eta ekoizpenaren segurtasunaren estandarizazio ziurtagiri nazionala gainditu dituzte, "6S" ekoizpenaren kudeaketa sistema osoa ezartzeko. , produktuak zero akatsak konturatzen, bezeroei kalitate egonkorra, errendimendu fidagarria eta balio erantsi handiko kalitate handiko produktuak eskaintzeko eskainia.\n2.Product-parametroa (zehaztapena) 1kV-ko hiru nukleoen amaiera-kitaren bero-txikigarria\nBi parametro tekniko komun daude 1kV-ko Hiru Nukleoen Amaierako Kit-a. Gure 1kV-ko hiru nukleoen amaierako bero-txikigarria den kitari dagokionez, potentzia hezearen maiztasuna jasateko tentsioaren proba 4kV/1min da. Eta potentzia-maiztasunari eusteko tentsioaren proba 2.4kV/4h da. Gure 1kV Bero Uzkurtzeko Hiru Nukleoen Amaierako Kitaren bi parametroak kualifikatuak eta bikainak dira. Beraz, lasai egon zaitezke erosketa, parametroen eskakizun zehatzak badituzu, jarri harremanetan gure agenteekin, zure eskaera jaso bezain laster lagunduko dizugu.\n1kV Bero Uzkurtzeko Hiru Nukleoen Amaierako Kitaren epe luzerako zerbitzu-tenperatura-barrutia -55 â„ƒ~105â„ƒ da, zahartze-bizitza 20 urte artekoa da, uzkurtze erradiala % ‰¥ 50, luzetarako uzkurdura <5%, uzkurtzeko tenperatura. 110â„ƒ ~ 140â„ƒ da.\n3.Product Ezaugarri eta 1kV Bero Uzkurtzeko Hiru Nukleoen Amaierako Kitaren aplikazioa\n1kV Bero Uzkurtu daitekeen Hiru Nukleoen Amaierako Kitaren erabilera-esparrua egokia da 0.6/1kV, XLPE, gomazko isolatuta dauden Hiru Nukleoen kableetarako. Eta 1kV Bero Uzkurduradun Hiru Nukleoen Amaierako Kitaren instalazio-inguruneak hautsik gabekoa izan behar du, 0℃-tik gorako tenperaturarekin eta % 75 edo gutxiagoko hezetasun erlatiboa. 1kV Bero Uzkurtzeko Hiru Nukleoen Amaierako Kit Instalazioaren onarpen-proba estandarrak eta funtzionamenduaren gainbegiratzea dagokien araudiaren arabera egingo dira.\n4.Product Xehetasunak 1kV Bero Uzkurdura Hiru Nukleo Amaiera Kit\nMaterial-zerrenda / 1kV-ko hiru nukleoen amaiera-kitaren bero-uzkurgarriaren eduki espezifikoak\n5.Product-a 1kV Bero Uzkurtzeko Hiru Nukleo Amaierako Kit-a\nGure produktuek, 1kV Bero Uzkurtzeko Hiru Nukleoen Amaierako Kit barne, ISO9001: 2015 kalitatea kudeatzeko sistema, ISO14001 ingurumena kudeatzeko sistema eta OHSAS18001 laneko osasuna eta segurtasuna kudeatzeko sistema eta ekoizpenaren segurtasunaren estandarizazio ziurtagiria nazionala, erabateko ezarpena "6S" ekoizpena kudeatzeko sistema gainditu dute, produktuak konturatzen zero akats, bezeroei kalitate egonkorra, errendimendu fidagarria eta balio erantsi handiko kalitate handiko produktuak eskaintzeko eskainia.\n6.Hiru nukleoen amaierako 1kV-ko bero-txikigarria den kitaren entrega, bidalketa eta hornitzea\nHot Tags: 1kV Bero Uzkurtzeko Hiru Nukleoen Amaierako Kita, Txina, Merkea, Kalitatea, Solana, Fabrikatzaileak, Hornitzaileak, Fabrika, Aurrekontua, Stock eskuragarri\n10kV-ko nukleo bakarreko amaierako bero-txikigarria Kanporako